Diari Oficial de la Generalitat Valenciana


Sumari del DOGV 5880, del 28-10-2008 (2008/11738)

Normes reguladores de les condicions de treball dels empleats públics de l'Ajuntament de Paterna 2008-2011.
-----------------------------------------------------------------------------------------------------------

### Dades del document

Número de DOGV
:   5880

Data del DOGV
:   28-10-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/11591


Data del document
:   07-10-2008

Organisme emissor
:   Ajuntament de Paterna

Tipus de document
:   Acord

Descriptors 

:   * Paterna
    * administració local
    * vacances
    * prima salarial
    * carrera professional
    * funcionari
    * reducció del temps de treball
    * baixa per maternitat
    * sindicat de funcionaris
    * treball temporal
    * administració del personal
    * parentiu
    * prestació social
    * jornada de treball
    * reducció de la setmana laboral
    * jornada legal
    * accident laboral
    * remuneració del treball
    * condició de jubilació
    * personal contractat
    * dona
    * discapacitat
    * oferta d'ocupació
    * reinserció professional
    * formació en el lloc de treball
    * empleat de serveis públics
    * família nombrosa
    * violència
    * protecció de la família
    * seguretat en el treball

Normes reguladores de les condicions de treball dels empleats públics de l'Ajuntament de Paterna 2008-2011.  
 [2008/11763]  
L'Ajuntament en Ple, en sessió celebrada el dia 25 de febrer de 2008, va aprovar les normes reguladores de les condicions de treball dels empleats públics de l'Ajuntament de Paterna 2008-2011, que foren adequades per acords de l'Ajuntament en Ple de data 28 d'abril i 30 de juny de 2008, conforme als requeriments efectuats per Delegació del Govern i Conselleria de Justícia i Administracions Públiques. El text definitiu és del següent tenor literal:  
CAPÍTOL I  
Disposicions generals  
Article 1. Àmbit funcional  
Aquest acord, negociat a l'empara del que disposa la LO 11/85, de 2 d'agost, de Llibertat Sindical així com, allò que s'ha establit per la Llei 7/2007 de 12 d'abril de l'Estatut Bàsic de l'Empleat Públic, regula les condicions de treball en l'Ajuntament de Paterna per als empleats públics al seu servici.  
Article 2. Àmbit personal  
Les presents normes reguladores s'aplicaran a la totalitat del personal funcionari de carrera i interí de la corporació que preste servicis per a aquesta, en qualsevol dels seus centres de treball.  
Article 3. Àmbit temporal, vigència i denúncia  
El present acord entrarà en vigor l'endemà de la seua aprovació pel Ple de la corporació, si bé els seus efectes econòmics es retrotrauran a l'1 de gener de 2008, llevat que expressament es disposen altres efectes i la seua vigència serà fins al 31 de desembre del 2011, vigència que s'entendrà prorrogada expressament, temporalment i accidentalment fins a l'entrada en vigor d'un nou acord.  
Aquest acord es considerarà tàcitament prorrogat, en tota la seua extensió, per períodes anuals successius, llevat que hi haguera denúncia expressa de qualsevol de les parts amb un mes d'antelació a la data del seu venciment, i en aquest cas, una vegada denunciat i fins tant no s'aconseguisca un acord que el substituïsca continuarà en vigor el present acord.  
Article 4. Criteri d'interpretació  
Les condicions pactades en el present acord constitueixen un tot orgànic i unitari. Les seues normes seran considerades globalment i conjuntament, per la qual cosa no podran ser renegociades, modificades, reconsiderades o parcialment apreciades separant-les del seu context íntegre. La seua interpretació pràctica es farà conforme a l'esperit que l'informa i els principis generals del dret.  
Article 5. Substitució de condicions  
L'entrada en vigor d'aquest acord implica la substitució de les condicions de treball vigents fins a la data, per les que s'establixen en el present acord i quant a les modificacions que s'hi contemplen per estimar i acceptar que en el seu conjunt i globalment considerades, suposen condicions més beneficioses per al personal.   
Article 6. Mesa General de Negociació  
Es constitueix, a l'empara del que disposa la Llei 7/2007, amb caràcter permanent, la Mesa General de Negociació, com a òrgan de negociació i contínua entre la corporació i la representació sindical.  
La mesa general de negociació es regirà per allò que s'ha establit en el seu reglament de funcionament aprovat en 4 de desembre de 2007 per la pròpia mesa.  
Correspondrà a la Mesa General la negociació de totes i cada una de les matèries regulades en el capítol IV de la Llei 7/2007 de l'Estatut de l'Empleat Públic, quedant excloses de negociació aquelles matèries taxades amb reserva de llei, que no poden ser objecte d'alteració per part de la corporació, ni de la Mesa General de Negociació:  
La Mesa General de Negociació serà l'encarregada de vetlar per l'aplicació, interpretació i desenvolupament del present acord, regulant de forma reglamentària a través d'annexos corresponents, les matèries objecte de negociació.  
CAPÍTOL II  
Temps de treball  
Article 7. Calendari laboral  
El calendari laboral és l'instrument tècnic a través del qual es realitza la distribució de la jornada i la fixació dels horaris de treball del personal al servici de l'Ajuntament de Paterna.   
El calendari laboral contindrà la distribució anual de la jornada, i haurà de respectar les condicions següents:  
a) Els horaris s'acomodaran a les necessitats del servici, responent al criteri de facilitar l'atenció al públic.  
b) Durant la jornada de treball es podrà gaudir d'una pausa, per un període de 30 minuts, que es computarà com a treball efectiu. Aquesta interrupció no podrà afectar la prestació dels servicis i amb caràcter general, podrà efectuar-se entre les nou trenta i les dotze trenta hores.  
c) La distribució anual de la jornada no podrà alterar el nombre de dies de vacances que establisca la normativa en vigor.  
Així mateix, haurà d'assegurar-se la seua publicitat perquè en prenguen coneixement, tant per part dels empleats públics com pels ciutadans interessats. Els dies 24 i 31 de desembre romandran tancades les oficines públiques excepte les de Registre General i Informació, llevat que coincidisquen en festiu o diumenge. En el cas que les dates indicades coincidisquen amb dies festius o no laborals, es compensarà amb un nombre equivalent de dies de permís per assumptes particulars.  
Article 8. Jornada laboral  
1. Jornada laboral.  
La jornada laboral, sense perjuí de les especials, serà la que amb caràcter general s'exigix per als empleats públics de l'administració local. La jornada de treball podrà ser a temps complet o a temps parcial. La flexibilitat d'aquesta serà fixada en el marc de la Mesa General de Negociació, establint les regles corresponents, tant en la jornada de matí com en la continuada de matí i vesprada, tenint en compte com a presència obligada en la jornada de matí la franja entre les nou i les catorze hores.  
En el cas del personal que en la descripció del seu lloc de treball establida en les relacions de llocs de treball continga l'"especial dedicació", quedarà obligat a realitzar una jornada de dos hores i mitja més setmanals, sense perjuí de l'augment d'horari que ocasionalment siga necessari per necessitats de servici. Els calendaris laborals, respectant amb caràcter general l'horari establit a aquests efectes, podran autoritzar excepcionalment la modificació dels límits horaris de la jornada de vesprada, en funció de les necessitats del servici.  
2. Flexibilitat horària amb motiu de la conciliació de la vida familiar i laboral.  
2.1. Els empleats públics que tinguen a càrrec seu persones majors de 65 anys, fills de 12 anys o menors, així com xiquets o xiquetes en acolliment, preadoptiu o permanent, de la dita edat, i qui tinga a càrrec directe seu un familiar amb malaltia greu o amb discapacitat igual o superior al 65% de minusvalidesa, fins al segon grau de consanguinitat o afinitat, tindran dret a flexibilitzar en una hora diària l'horari fix de jornada que tinguen establida.  
2.2. Els empleats públics que tinguen fills, així com xiquets o xiquetes en acolliment, preadoptiu o permanent, amb discapacitat física, psíquica o sensorial, podran disposar de dos hores de flexibilitat horària diària sobre l'horari fix que corresponga, a fi de conciliar els horaris dels centres educatius ordinaris d'integració i d'educació especial, així com altres centres on el fill o filla amb discapacitat reba atenció, amb els horaris dels propis llocs de treball.  
2.3. Excepcionalment, els òrgans competents, o aquells en els que deleguen, podran autoritzar, amb caràcter personal i temporal, la modificació de l'horari fix en un màxim de dos hores per motius directament relacionats amb la conciliació de la vida personal, familiar i laboral, i en els casos de famílies monoparentals.  
2.4. Els empleats públics tindran drets a absentar-se del treball per a sotmetre's a tècniques de fecundació assistida pel temps necessari per a la seua realització i amb justificació prèvia de la necessitat dins de la jornada de treball.  
2.5. Els empleats públics que tinguen fills amb discapacitat tindran dret a absentar-se del treball pel temps indispensable per a assistir a reunions de coordinació del seu centre educatiu, ordinari d'integració o d'educació especial, on reba atenció, tractament o per a acompanyar-lo si ha de rebre suport addicional en l'àmbit sanitari o social.  
3. Control de presència  
El personal estarà obligat a registrar les seues entrades i eixides del centre de treball per mitjà dels sistemes de control establits a aquest efecte per l'òrgan competent en matèria de personal. Els centres de treball establiran els mitjans necessaris per al seu seguiment; per a això haurà de dotar-se de forma inexcusable al departament de recursos humans, dels mitjans tècnics i ferramentes de fiabilitat per a la deguda organització del seu treball.  
La flexibilitat en el compliment de l'horari en cap cas suposarà reducció de la jornada laboral, i l'empleat haurà de recuperar la disposició de les dites hores en còmput mensual, abans o després de la seua jornada habitual.  
Article 9. Temps efectiu  
1. S'entén que el temps necessari per a arreplegar, ordenar o guardar les robes, materials i la resta d'útils de treball, és temps de treball efectiu.  
2. Dins del concepte de treball efectiu s'entendran compresos en la jornada ordinària de treball, els temps horaris empleats com a pauses reglamentàries, desplaçaments i altres interrupcions derivades de normes de seguretat i higiene o de la pròpia organització de treball.  
3. El temps de canvi de torn dins de cada servici si hi haguera solapament, serà sumat al total del temps i després descomptat del còmput anual en hores a realitzar. El solapament o canvi no superarà, amb caràcter general, els 15 minuts diaris per torn. En la negociació de cada calendari específic s'acordaran la necessitat del solapament.  
4. El temps emprat en altres administracions, jutjats, etc. per situació relacionada amb la funció exercida, es considerarà com a temps efectiu de treball.  
5. El temps emprat en viatges i desplaçaments serà comptat com a efectiu des de l'hora de citació pel servici fins a l'hora d'arribada, excepte els períodes que estigueren subjectes a dietes. Si és en la ciutat, serà com a màxim de 30 minuts.  
6. Els llocs d'operació en pantalles amb més de 5 hores d'exposició en aquestes, que foren continuades i no permeteren xicotetes interrupcions o alternances amb altres tasques, disposaran d'una pausa de 15 minuts per cada 2 hores d'exposició. En tot cas, caldrà ajustar-se al que disposa la disposició final primera del RD 488/97.  
7. El descans setmanal serà de 48 hores consecutives, preferentment en dissabte i diumenge. Si per raons del servici el treballador o treballadora ha de treballar necessàriament en dissabte i diumenge, el dilluns següent descansarà obligatòriament.  
8. Es gaudirà d'una pausa, en la jornada, de 30 minuts, computable com a treball efectiu. Els servicis que treballen a torns, en cas de no poder realitzar-la, l'adequaran, quan siga negociat el seu horari, i podran restar aquests temps del còmput anual. En les jornades de torns de nit els treballadors gaudiran de dos pauses de vint minuts, que podran acumular-se. Quan el/la funcionari o funcionària realitze jornada de treball partida, eixe descans es distribuirà diàriament en dos períodes de descans de 20 minuts, en matí i vesprada respectivament, que igualment es computaran com de treball efectiu.  
9. En els servicis la seqüència de treball dels quals siga continuada i impedisca l'abandó del procés operatiu per part de qui ocupe eixe lloc, llevat que hi haja relleu momentàniament, la pausa de 30 minuts podrà adequar-se al negociar el respectiu calendari específic.  
Article 10. Reducció de jornada i pausa entre jornades  
1. En aquells casos en què resulte compatible amb la naturalesa del lloc exercit i amb les funcions del centre de treball, el personal que ocupe llocs de treball que tinga assignat un complement específic que comporte una jornada normal i ordinària podrà sol·licitar a l'òrgan competent el reconeixement d'una jornada reduïda contínua i ininterrompuda, de les nou a les catorze hores de dilluns a divendres, o les equivalents si el lloc exercit està subjecte a torns, percebent el 75% de les seues retribucions.  
2. Tindrà dret a una disminució de fins a la meitat de la seua jornada de treball, amb reducció proporcional de les seues retribucions:   
a) El personal que, per raons de guarda legal, tinga a càrrec seu algun xiquet o xiqueta de 12 anys o menor, o familiars que requerisquen especial dedicació, prèvia resolució o informe de l'òrgan corresponent de l'administració sanitària. A aquests efectes, tindrà la consideració de familiar el cònjuge o parella de fet.   
b) El personal que per raons de convivència tinga a la seua cura directa algun disminuït físic, psíquic o sensorial amb una minusvalidesa igual o superior al 33 per cent, acreditada per òrgan competent i no exercisca activitats retribuïdes que superen el salari mínim interprofessional.   
c) El personal que per raó de malaltia llarga o crònica no puga realitzar la seua jornada laboral completa, prèvia certificació d'aquest extrem per la Unitat de Valoració d'Incapacitats.   
3. Quan aquestes reduccions no superen l'hora diària, no generaran deducció de retribucions. Quan la reducció supere l'hora diària, es deduirà a partir de la segona hora. La reducció d'una hora diària sense deducció de retribucions, en el cas de guarda legal de xiquets de 12 anys o menors, únicament es gaudirà quan s'acredite, per òrgan competent de l'administració sanitària, que el menor requereix especial dedicació.   
4. El personal que haja d'atendre l'atenció del cònjuge, parella de fet o d'un familiar de primer grau per raó de malaltia molt greu que requerisca hospitalització en institució sanitària o domiciliària, podrà gaudir d'una reducció de fins al 50% de la jornada laboral, de caràcter retribuït, durant el termini d'un mes.   
En el cas que hi haguera més d'un beneficiari d'aquest dret que fóra personal d'aquest ens local o dels seus organismes autònoms, podran gaudir-lo de forma parcial, respectant en tot cas el termini màxim. Si hi haguera més d'un titular d'aquest dret pel mateix fet causant, el temps de gaudi d'aquesta reducció es podrà prorratejar entre els ells, respectant en tot cas, el termini màxim d'un mes.  
5. Les empleades víctimes de violència de gènere, per a fer efectiu el seu dret a l'assistència social integral, tindran dret a la reducció de la seua jornada, amb disminució proporcional de la retribució, prèvia acreditació de la situació de violència exercida sobre elles durant el temps que els servicis socials o de salut, segons siga procedent, acrediten. Quan la reducció no supere l'hora diària no generarà deducció de retribucions.   
6. Pausa entre jornades. Entre el final de la jornada laboral o jornada de servicis extraordinaris i el començament de la jornada següent, passaran com a mínim 12 hores, excepte acord en contra.  
Article 11. Disposicions comunes a les reduccions de jornada  
1. Les reduccions de jornada previstes en els apartats 3 a) i b) i 5 de l'article anterior són incompatibles entre si. Les regulades en els apartats 3 c) i 6 seran compatibles amb les restants.   
2. Si diversos empleats d'aquest ens local i els seus organismes autònoms tingueren dret a una reducció de jornada respecte a un mateix subjecte causant, podran gaudir d'aquest dret de forma parcial.   
3. El personal que treballe a torns distints de l'horari genèric podrà acollir-se a aquestes reduccions de jornada. En cas de dificultat manifesta, s'optarà pel canvi de lloc temporal sense minva retributiva durant el temps que dure la dita situació.  
4. Les reduccions de jornada seran concedides per l'òrgan competent en matèria de personal d'aquest ens local.   
5. L'empleat públic haurà d'informar el responsable de la seua unitat administrativa, amb quinze dies d'antelació, de la data en què es reincorporarà a la seua jornada ordinària. Aquest punt no s'aplicarà a l'apartat 6 de l'article anterior.  
6. La concreció horària de la reducció, no podrà minvar les necessitats del servici, per la qual cosa atenent a eixa prioritat, s'intentarà arribar a un punt d'acord entre l'empleat i la corporació.  
7. A tots els efectes, les diverses situacions reconegudes per a les reduccions de jornada i les acreditacions necessàries de les dites situacions s'entendran en els termes següents:  
Als efectes del que disposa aquest capítol, s'entendrà per:   
a) Parella de fet: persona que respecte de la persona de referència manté una relació que pot acreditar a través de la inscripció en un registre públic oficial d'unions de fet.  
b) Familiar: persona que mantinga respecte del subjecte de referència qualsevol grau de parentiu, acreditat amb el llibre o llibres de família, certificació del Registre Civil o bé amb la inscripció en qualsevol registre públic oficial d'unions de fet.  
c) Familiar de primer grau en línia directa, per consanguinitat o afinitat: pares, fills, pares polítics i cònjuge o parella de fet de la filla o fill.  
d) Familiar de segon grau en línia directa o col·lateral, per consanguinitat: germans, avis i néts; o per afinitat: germans, avis i néts del cònjuge o parella de fet.  
e) Necessitar especial dedicació: suposa que és necessari que el subjecte reba tractament, atenció, cures o assistència continuada per terceres persones a causa de problemes de salut, entesa aquesta última com a benestar físic, psíquic i social.  
f) Informe de l'òrgan competent de l'administració sanitària: informe de l'inspector mèdic de zona o, si el tractament es rep en l'hospital, l'informe facultatiu del metge responsable del pacient.  
g) Convivència: relació basada en la cohabitació en el mateix domicili. Aquesta situació s'acreditarà per mitjà de certificat d'empadronament expedit per l'Ajuntament de residència.  
h) Tindre a càrrec seu: relació de dependència que no implica convivència.  
i) Atenció directa: relació de dependència que implica convivència.  
j) Malaltia greu: es considera com a tal l'hospitalització en institució sanitària o hospitalització domiciliària o aquella en què siga acreditada pel facultatiu responsable la gravetat de la mateixa.  
Quant a l'acreditació de determinades situacions, es tindrà en compte el següent:  
a) La condició de discapacitat ha de ser acreditada per mitjà de certificat oficial de minusvalidesa expedida per la conselleria competent en la matèria o, si és el cas, òrgan equivalent d'altres administracions públiques.  
b) La guarda legal ha d'acreditar-se mitjançant una resolució judicial o document de formalització de l'acolliment familiar.  
c) La situació de violència de gènere s'acreditarà per mitjà de l'orde de protecció a favor de la víctima. Excepcionalment, serà títol d'acreditació d'aquesta situació l'informe del Ministeri Fiscal que indique l'existència d'indicis que la treballadora afectada és víctima de violència de gènere, fins que es dicte l'orde de protecció.  
Article 12. Treballs a torns  
1. En aquells servicis, establiments o dependències que, per la naturalesa de la seua activitat estiguen organitzats per torns de treball, aquests s'efectuaran per mitjà de rotació, llevat de pacte en contra de la Mesa General de Negociació.  
2. Tindran consideració de festius a tots els efectes les festes nacionals, autonòmiques, locals, les previstes en el present acord i els diumenges. Per al personal a relleus les del seu descans setmanal.  
3. Quan ambdós cònjuges, o parelles de fet, treballen en l'Ajuntament i presten els seus servicis a torns o a relleus, podran sol·licitar que se'ls assigne el mateix torn i festes, i pels respectius servicis hauran de procurar-se aquests coincidències, en tant que siga possible.  
Article 13. Penositat horària  
1. S'entendrà per treball en període nocturn o en torn de nit, l'efectuat entre les 20 hores i les 8 del matí del dia següent, encara que si tres hores de la jornada es realitzaren en el període nocturn assenyalat, s'entendrà realitzada tota ella en torn de nit.  
2. Tindran la consideració de festiu, les festes nacionals, autonòmiques, locals, festes pactades en Acord i diumenges. La jornada festiva s'entendrà entre les 0 hores, fins a les 24 hores, i sempre que el 50% d'aquesta o més de la jornada es realitzara en el període festiu assenyalat, s'entendrà realitzada tota ella en festiu.   
3. Aquells servicis o llocs de treball, que en el seu calendari laboral s'establisca que han de realitzar treballs a torns, o en períodes nocturn o festiu, s'acorda que dins del seu complement específic, perceben els complements específics de festivitat, nocturnitat i treball per torns.  
Article 14. Justificació d'absències   
1. En els casos de malaltia o incapacitat temporal es regulen les situacions següents:  
1.1 Absències aïllades d'un a tres dies: el personal comunicarà la seua absència i la raó d'aquesta a l'òrgan competent en matèria de personal, amb preferència fins a una hora després de l'inici de la jornada, excepte causes justificades que ho impedisquen, havent de requerir-se justificant expedit pel facultatiu competent.   
1.2 Absències a partir del quart dia: el personal haurà de presentar en el Departament de Personal, el comunicat mèdic de baixa i els de confirmació d'aquesta, si és el cas, en el termini dels tres dies següents a la seua expedició. El comunicat mèdic d'alta haurà de presentar-lo dins de les 24 hores següents a la seua expedició.   
2. Si les absències, encara justificades, són reiterades, es valorarà la situació en el Comité de Salut i Seguretat Laboral, a instància de qualsevol de les parts, i proposant conjuntament la solució adequada al cas.  
3. Descomptes per incompliment de jornada: d'acord amb l'article 30.1 de la Llei 7/2007 EBEP, sense perjuí de la sanció disciplinària que puga correspondre, la part de jornada no realitzada donarà lloc a la deducció proporcional d'havers, que no tindrà caràcter sancionador.  
A aquest respecte el mètode de càlcul per a la reducció serà l'establit per al càlcul del valor/hora aplicable sobre la totalitat de les retribucions íntegres mensuals que perceba l'empleat públic, dividida entre el nombre de dies del mes i, al seu torn, aquest resultat pel nom d'hores que l'empleat públic tinga obligació de complir, de mitjana, cada dia.  
CAPÍTOL III  
Vacances, permisos, llicències, i situacions administratives  
Article 15. Vacances  
1. Duració de les vacances  
a. El personal tindrà dret a gaudir, durant cada any complet de servici actiu, d'un mes natural de vacances retribuïdes o de 22 dies hàbils si es prenen fraccionades. En aquest últim cas podran gaudir-se en períodes, sense que cap siga inferior a cinc dies hàbils. I a més es disposarà d'aquells dies que per antiguitat arrepleguen les disposicions legals vigents i les que es desenvolupen amb posterioritat.  
b. En el cas que el servici efectivament prestat en l'administració fóra inferior a un any, es tindrà dret al gaudi dels dies proporcionals de vacances que corresponguen.  
c. Als efectes prevists en aquest capítol, no es consideraran com a dies hàbils els dissabtes, sense perjuí de les adaptacions que s'establisquen per als horaris especials.  
2. Règim de gaudi de les vacances  
a. Les vacances anuals retribuïdes podran gaudir-se al llarg de tot l'any a petició del personal, si bé, preferentment, en el període de juny a setembre.  
b. El començament i terminació del dret al gaudi de les vacances es produiran forçosament dins de l'any natural a què corresponguen. Excepcionalment, la finalització del gaudi de les mateixes podrà prorrogar-se fins al 15 de gener de l'any següent. No podran, en cap cas, ser substituïdes per compensacions econòmiques, ni acumulades a les següents.  
c. El període de vacances anual podrà ser acumulat als permisos de maternitat, lactància, paternitat, acolliment i adopció, fins i tot havent expirat ja l'any natural a què tal període corresponga.  
3. Sol·licitud de vacances  
a. El personal que desitge gaudir de les seues vacances en el període estival elevarà el responsable de la seua unitat administrativa, una comunicació formal en què expressarà la seua opció personal al període de vacances anuals. La resta del personal haurà de sol·licitar-les amb un mes d'antelació a la data prevista per al seu inici.  
b. Rebudes les opcions, l'òrgan competent resoldrà, amb quinze dies d'antelació respecte de la data d'inici prevista, sobre el període de vacances anuals del personal a càrrec seu, tenint en compte l'equilibri necessari perquè els servicis es presten amb normalitat.  
c. En el cas que, per raons justificades, qualsevol persona al servici de l'Ajuntament de Paterna desitge alterar el seu període de vacances ja concedit, podrà sol·licitar un canvi per mitjà de petició formal dirigida a l'òrgan competent en matèria de personal de l'Ajuntament de Paterna, tramitada a través del responsable de la seua unitat, qui adjuntarà un informe personal sobre l'oportunitat de concedir el que sol·licita.  
d. En cas de denegació per l'administració del període de vacances sol·licitat, aquesta haurà de ser motivada.  
4. Excepcions al règim general de vacances  
L'òrgan competent de l'Ajuntament de Paterna, prèvia negociació amb els representants sindicals, establirà les excepcions oportunes al règim general de vacances anuals i fixarà els torns d'aquests que resulten adequats, a proposta raonada del o la cap de la unitat administrativa de què es tracte, en aquells servicis que, per la naturalesa i peculiaritat de les seues funcions, requerisquen un règim especial. En cap cas podrà minorar-se la duració total.  
Al personal docent se li aplicarà el que dicte la Conselleria d'Educació.  
5. Drets relacionats amb el període vacacional  
El treballador tindrà dret:   
a) Al retard de les seues vacances si no pot iniciar-les com a conseqüència d'incapacitat laboral temporal.  
b) A l'abonament de la part proporcional de les seues vacances quan cesse abans de completar l'any, bé per expedient disciplinari, excedència o finalització de la relació jurídica.  
c) A l'acomodació del gaudi de les vacances en cas d'embaràs i fins que el fill complisca dotze mesos; també i pel mateix període, en cas de separació legal, divorci o viduïtat, així com si s'és víctima de violència de gènere o es té a càrrec una persona dependent, amb justificació prèvia d'aquests circumstàncies, sempre que no implique perjuí per a altres empleades i empleats públics.  
d) Al gaudi de 31 dies naturals de vacances si es prenen continuades en un mes de trenta dies per decisió de l'administració.  
Article 16. Permisos   
1. Permís per celebració de matrimoni o unió de fet.  
a. El personal tindrà dret a permís el dia de la celebració del seu matrimoni o inscripció de la seua unió de fet.  
b. Així mateix, el personal tindrà dret a permís el dia de la celebració del matrimoni o inscripció de la unió de fet dels seus pares, pares polítics, germans, germans polítics, fills, fills del cònjuge o parella de fet, néts i avis.  
c. Si el lloc en què es realitza la celebració superara la distància de 375 quilòmetres, computats des de la localitat de residència de tal personal, el permís serà de dos dies naturals consecutius.  
2. Permís per matrimoni o unió de fet.  
a. El personal podrà gaudir de quinze dies naturals i consecutius, per raó de matrimoni o inscripció en el Registre d'Unions de Fet de la Comunitat Valenciana o en qualsevol altre registre públic oficial d'unions de fet.  
b. Aquest permís pot acumular-se al període vacacional i no es gaudirà necessàriament a continuació del fet causant.  
El personal que gaudisca d'aquest permís per inscripció en un registre d'unions de fet no podrà gaudir-lo novament en cas de contraure matrimoni posteriorment amb la mateixa persona.  
3. Permisos per tècniques prenatals.  
Es concediran permisos al personal pel temps indispensable per a l'assistència a la realització d'exàmens prenatals i cursos de tècniques per a la preparació al part que hagen de realitzar-se dins de la jornada laboral, així com l'assistència a tractaments basats en tècniques de fecundació assistida, pel temps necessari i amb justificació prèvia.  
4. Permís per maternitat biològica.  
a. En el supòsit de part, la treballadora tindrà dret a un permís de 16 setmanes ininterrompudes, ampliables per part múltiple en dos setmanes més per cada fill a partir del segon. Així mateix, s'ampliarà en dos setmanes més en el cas que el nounat patisca discapacitat.  
b. El període de permís es distribuirà a opció de la interessada, sempre que 6 setmanes siguen immediatament posteriors al part. En cas de defunció de la mare, el pare podrà fer ús de la totalitat o, si és el cas, de la part que reste del permís. El pare també podrà fer ús de la totalitat o de la part que reste del permís quan la mare es trobe incapacitada per a exercir l'opció.  
c. No obstant l'anterior, i sense perjuí de les sis setmanes immediates posteriors al part de descans obligatori de la mare, en el cas que la mare i el pare treballen, esta, a l'iniciar-se el període de descans per maternitat, podrà optar perquè el pare gaudisca d'una part determinada i ininterrompuda del període de descans posterior al part, bé de forma simultània o successiva amb el de la mare, llevat que en el moment de la seua efectivitat la incorporació al treball de la mare supose un risc per a la seua salut. Prèvia renúncia del pare, aquest permís podrà gaudir-lo el cònjuge o parella de fet de la mare.  
d. Durant el gaudi dels permisos regulats en aquest apartat es podrà participar en els cursos de formació que convoque l'administració. En els casos prevists en aquest apartat, el temps transcorregut en la situació de permís per part o maternitat es computarà com de servici efectiu a tots els efectes, garantint-se la plenitud de drets econòmics de la funcionària i, si és el cas, de l'altre progenitor funcionari, durant tot el període de duració del permís, i, si és el cas, durant els períodes posteriors al gaudi d'aquest, si d'acord amb la normativa aplicable, el dret a percebre algun concepte retributiu es determina en funció del període de gaudi del permís.  
5. Especialitats del permís per maternitat biològica.  
a. En el cas de naixement de fills prematurs o en els que, per qualsevol motiu, aquests hagen de romandre hospitalitzats després del part, el permís podrà començar a computar-se, a instància de la mare o, en el cas que ella mora, del pare, a partir de la data de l'alta hospitalària del xiquet o xiqueta. El pare també podrà fer ús d'aquest dret quan la mare es trobe incapacitada per a exercir l'opció.  
b. S'exclouen del còmput de l'apartat anterior les primeres 6 setmanes posteriors al part, de descans obligatori per a la mare.  
c. Mentre dure l'hospitalització posterior al part prevista en aquest article, la mare tindrà permís per a absentar-se durant dos hores diàries mentre romanga aquesta situació i amb justificació prèvia, percebent les retribucions íntegres.  
d. Els funcionaris que hagen fet ús del permís per part o maternitat, tindran dret, una vegada finalitzat el període de permís a reintegrar-se al seu lloc de treball en termes i condicions que no li resulten menys favorables al gaudi del permís, així com a beneficiar-se de qualsevol millora en les condicions de treball a què haguera pogut tindre dret durant la seua absència.  
6. Permís per adopció o acolliment de menors.  
a. Es tindrà dret a un permís de 16 setmanes ininterrompudes:  
- En el supòsit d'adopció o acolliment, tant preadoptiu com permanent, de menors de fins a sis anys.  
- En el supòsit d'adopció o acolliment múltiple, la duració de 16 setmanes s'ampliarà en dos setmanes més per cada fill o filla a partir del segon.  
També s'ampliarà en dos setmanes en els supòsits d'adopció o acolliment de menors amb més de sis anys d'edat que estiguen discapacitats o que per les seues circumstàncies i experiències personals o que, per provindre de l'estranger, tinguen especials dificultats d'inserció social i familiar, degudament acreditades pels servicis socials competents.  
b. Les setmanes es comptaran a elecció del personal, bé a partir de la decisió administrativa o judicial d'acolliment, bé a partir de la resolució judicial per la qual es constituïsca l'adopció.  
c. En el cas que el pare i la mare treballen, el permís per adopció o acolliment es distribuirà a opció dels interessats, que podran gaudir-lo de forma simultània o successiva, sempre en períodes ininterromputs.  
7. Permís per adopció internacional.  
a. El personal tindrà dret a gaudir d'un permís de fins a dos mesos de duració, en els supòsits d'adopció internacional quan siga necessari el desplaçament previ dels pares al país d'origen de l'adoptat o adoptada.  
b. Amb independència del permís previst en el paràgraf anterior, i per al supòsit previst en aquest, el permís per adopció i acolliment, tant preadoptiu com permanent o simple, de conformitat amb el Codi Civil o les lleis civils de les comunitats autònomes que el regulen, sempre que l'acolliment simple siga de duració no inferior a un any, podrà iniciar-se fins a quatre setmanes abans de la resolució per la qual es constitueix l'adopció.  
c. Aquest permís podrà fraccionar-se o ser continuat, en funció de la tramitació que es requerisca en l'esmentat país d'origen del menor.  
d. El personal percebrà exclusivament les retribucions bàsiques durant el període en què gaudisca d'aquest permís.  
8. Permís per lactants.  
a. El personal, per lactància d'un menor de 12 mesos o per acolliment o adopció en idèntic supòsit, tindrà dret a una hora diària d'absència del treball, que podrà dividir en dos fraccions.  
b. Aquest permís serà ampliable en la mateixa proporció per part, adopció o acolliment familiar múltiple.  
c. Aquest permís podrà ser gaudit indistintament per la mare o pel pare, en el cas que els dos treballen, però, en tot cas, només per un d'ells. Prèvia renúncia del pare, aquest permís podrà gaudir-lo el cònjuge o parella de fet de la mare.  
d. El personal podrà sol·licitar la substitució del temps de lactància per un permís retribuït que acumule en jornades completes el temps corresponent.  
9. Permís per paternitat.  
Es tindrà dret a quinze dies naturals per naixement, acolliment, tant preadoptiu com permanent, o adopció d'un fill o filla, que gaudirà el pare a partir de la data del naixement, de la decisió administrativa o judicial d'acolliment o de la resolució judicial per la qual es constituïsca l'adopció. Prèvia renúncia del pare aquest permís podrà gaudir-lo el cònjuge o parella de fet de la mare.  
Una vegada transcorregudes les sis setmanes immediates al part i fins que es complisquen setze setmanes des d'aquest, en el cas que ambdós progenitors treballen, el pare podrà gaudir del període de descans per maternitat cedit per la mare, de forma simultània o successiva amb ella. En els casos de part prematur i en aquells en què, per qualsevol altra causa el nounat haja de romandre hospitalitzat a continuació del part, aquest permís s'ampliarà en tants dies com el nounat es trobe hospitalitzat, amb un màxim de tretze setmanes addicionals.  
La corporació ampliarà de forma progressiva i gradual la duració del permís de paternitat fins a aconseguir l'objectiu de quatre setmanes en els termes de la disposició transitòria 6a de l'EBEP.  
9.1. Gaudi de permisos a temps parcial en supòsits de part, adopció o acolliment.  
1. Principis generals.  
El gaudi a temps parcial dels permisos a què es refereix l'article anterior requerirà d'acord previ entre l'empleat afectat i l'òrgan competent per a la seua concessió.  
A aquest efecte, a la sol·licitud que ha de presentar l'interessat s'acompanyarà informe del responsable de la unitat en què estiguera destinat el funcionari, en el que s'acredite que queden degudament cobertes les necessitats del servici.  
L'òrgan competent, a la vista de la sol·licitud i de l'informe corresponent, dictarà una resolució en el termini de tres dies per la qual quedarà formalitzat l'acord per al gaudi del permís en la modalitat a temps parcial o, si és el cas, la seua denegació.  
L'acord podrà celebrar-se tant a l'inici del permís corresponent com en un moment posterior, i podrà estendre's a tot el període de duració del permís o a part d'aquell.  
Quan ho permeta l'organització del treball, es concedirà al funcionari la part de la jornada sol·licitada per al gaudi del permís a temps parcial que convinga als seus interessos personals.  
2. Regles per al gaudi dels permisos a temps parcial.  
El gaudi a temps parcial dels permisos, s'ajustarà a les regles següents:  
a) Aquest dret podrà ser exercit tant per la mare com pel pare, i en qualsevol dels supòsits de gaudi simultani o successiu del període de descans.  
En el supòsit de part, la mare no podrà fer ús d'aquesta modalitat del permís durant les sis setmanes immediates posteriors al part, que seran de descans obligatori.  
b) El període durant el qual es gaudisca del permís s'ampliarà proporcionalment en funció de la jornada de treball que es realitze, sense que, en cap cas, es puga superar la duració establida per als esmentats permisos.  
c) El gaudi del permís en aquesta modalitat serà ininterromput. Una vegada acordat, només podrà modificar-se el règim pactat per mitjà de nou acord entre l'òrgan competent per a la concessió de permisos i el funcionari afectat, a iniciativa d'aquest i a causa de causes relacionades amb la seua salut o la del menor.  
Durant el període del gaudi del permís a temps parcial, l'empleat no podrà realitzar servicis extraordinaris fora de la jornada que haja de complir en aquesta modalitat.  
10. Permís per interrupció de l'embaràs  
En cas d'interrupció de l'embaràs, la treballadora tindrà dret a sis dies naturals i consecutius a partir del fet causant, sempre que no es trobe en situació d'incapacitat temporal.  
11. Permís mèdic i assistencial  
a. El personal podrà acudir durant la seua jornada laboral, per necessitats pròpies o de menors, ancians o discapacitats físics, psíquics o sensorials a càrrec seu, a:  
1) Consultes, tractaments i exploracions de tipus mèdic durant el temps indispensable per a la seua realització.  
2) Reunions de coordinació dels seus centres d'educació especial.  
3) Consultes de suport addicional en l'àmbit sociosanitari.  
b. Les absències de la jornada de treball causades per qualsevol dels motius enumerats en l'apartat 1 duraran el temps indispensable per a la seua realització.  
12. Permís per defunció  
a. Per defunció del cònjuge o parella de fet o d'un familiar de primer grau, en línia directa, per consanguinitat o afinitat, es tindrà dret a un permís de 4 dies. Si el fet causant ocorreguera a més de 100 quilòmetres de la localitat de residència del personal, el permís serà de 6 dies.  
b. Per defunció d'un familiar de segon grau en línia directa o col·lateral, per consanguinitat o afinitat, es tindrà dret a un permís de 3 dies. Si el fet causant ocorreguera a més de 100 quilòmetres de la localitat de residència del personal el permís serà de 5 dies.  
c. Aquest permís es prendrà en dies naturals a partir del fet causant.  
d. Aquest permís és compatible i no necessàriament consecutiu amb el de l'apartat següent.  
13. Permís per malaltia greu  
a. Per malaltia greu del cònjuge o parella de fet o d'un familiar de primer grau, en línia directa, per consanguinitat o afinitat, es tindrà dret a un permís de 4 dies. Si el fet causant ocorreguera a més de 100 quilòmetres de la localitat de residència del personal, el permís serà de 6 dies.  
b. Per malaltia greu d'un familiar de segon grau en línia directa o col·lateral, per consanguinitat o afinitat, es tindrà dret a un permís de 3 dies.  
Si el fet causant ocorreguera a més de 100 quilòmetres de la localitat de residència del personal, el permís serà de 5 dies.  
c. Es tindrà dret a aquest permís cada vegada que s'acredite una nova situació de gravetat.  
d. En el cas que l'hospitalització fóra inferior als dies a què per malaltia greu es té permís i no hi haguera certificat de gravetat, aquest permís es reduirà als dies que efectivament el familiar de l'afectat haja estat hospitalitzat.  
e. En els supòsits de malaltia greu, hospitalització en institució sanitària o hospitalització domiciliària de llarga duració, els dies de permís podran utilitzar-se seguits o alterns, a petició del personal.  
f. Aquest permís és compatible i no necessàriament consecutiu amb el de l'apartat anterior.  
14. Permís per proves selectives i exàmens  
El personal disposarà de permís el dia de l'examen per a concórrer a proves selectives per a l'ingrés en qualsevol administració pública, a exàmens finals i la resta de proves definitives d'aptitud i avaluació en centres oficials, encara que la realització de l'exercici siga compatible amb la jornada laboral.  
15. Permís per trasllat de domicili habitual  
a. El personal disposarà de dos dies naturals consecutius per trasllat del seu domicili habitual, aportant justificant acreditatiu.  
b.. Quan el nou domicili es trobe situat a més de 100 quilòmetres de l'actual, disposarà de tres dies naturals consecutius de permís.  
16. Permís per deure inexcusable  
a. Es tindrà dret per al compliment d'un deure inexcusable, de caràcter públic i personal, al temps indispensable.  
b. S'entendrà per deure de caràcter públic i personal:  
1) Citacions de jutjats, tribunals de justícia, comissaries, o qualsevol altre organisme oficial.  
2) Compliment de deures ciutadans derivats d'una consulta electoral.  
3) Assistència a reunions dels òrgans de govern i comissions dependents dels mateixos quan deriven estrictament del càrrec electiu de regidora o regidor, així com de diputada o diputat.  
4) Assistència com a membre a les sessions d'un tribunal de selecció o provisió, amb nomenament de l'autoritat pertinent.  
5) Compliment d'obligacions que generen a l'interessat una responsabilitat d'orde civil, social o administrativa.  
6) Per deures relacionats amb la conciliació de la vida personal i laboral.  
17. Permís per funcions representatives i formació.  
Per a realitzar funcions sindicals de caràcter permanent: si té la finalitat de funcions relacionades amb l'administració en les estructures del propi sindicat, pel temps que dure la designació. Aquest dret tindrà caràcter preferent, quan es tracte de representants supramunicipals que gaudisquen de nomenament oficial en òrgans col·legiats d'altres administracions públiques per raó del càrrec sindical. Si les funcions a realitzar es desenvolupen en el propi centre de treball o són de representació del personal, pel temps que dure la designació o elecció.  
Per a realitzar activitats de formació sindical o funcions sindicals o representatives, no especificades en les lleis, amb caràcter ocasional, pel temps indispensable per a les mateixes.  
18. Permís per raó de violència de gènere sobre la dona.   
Les faltes d'assistència de les empleades víctimes de violència de gènere, totals o parcials, tindran la consideració de justificades pel temps i en les condicions en què així ho determinen els servicis socials d'atenció o de salut segons siga procedent.  
Així mateix, les empleades víctimes de violència sobre la dona, per a fer efectiva la seua protecció o el seu dret d'assistència social integral, tindran dret a la reducció de la jornada amb disminució proporcional de la retribució, o la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que siguen aplicables.  
Article 17. Llicències retribuïdes  
1. Llicència per assumptes propis.  
a. Cada any natural, i fins al dia 15 de gener de l'any següent, es podrà gaudir de fins a 6 dies per assumptes propis o particulars.   
b. El personal distribuirà tals dies a la seua conveniència, amb la sol·licitud prèvia al Departament de Personal amb la suficient antelació, i tindrà en compte que la seua absència no provoque una especial dificultat en el normal desenvolupament del treball. La seua denegació serà motivada.  
c. El personal funcionari interí podrà gaudir de la dita llicència a raó d'un dia per cada dos mesos complets treballats en l'administració de l'Ajuntament de Paterna.  
d. Els dies d'assumptes propis anuals podran ser acumulats als permisos de maternitat, lactància, paternitat, acolliment i adopció, fins i tot havent expirat ja l'any a què tal període corresponga.  
e. Els 6 dies anuals d'assumptes propis correspondran per any natural de prestació de servicis efectius. En els casos de llicència sense retribució o de reingrés, quan el temps de servicis prestats fóra menor, es gaudiran un nombre de dies proporcional al temps treballat, a raó d'un dia per cada dos mesos treballats, arredonint-se a l'alça a favor del personal sol·licitant. Aquesta previsió no s'aplicarà al supòsit de reingrés després d'haver gaudit d'una excedència per atenció de fills o familiars, situació que s'entendrà com de treball efectiu.  
f. A més dels dies de lliure disposició establits, els empleats públics tindran dret al gaudi de dos dies addicionals al complir el sisé trienni, incrementant-se en un dia addicional per cada trienni complit a partir del huité.  
2. Llicència per cursos externs.  
L'òrgan competent de l'Ajuntament de Paterna podrà concedir fins a quaranta hores a l'any per a l'assistència a cursos de perfeccionament professional, retribuïdes quan coincidisquen amb l'horari de treball, el curs es trobe homologat, el contingut del mateix estiga directament relacionat amb el lloc de treball o la carrera professional del personal en l'administració i no ho impedisquen les necessitats del servici. La denegació serà motivada.  
Durant els permisos de maternitat, paternitat i excedències per atenció de fills o familiars, el personal podrà participar en els cursos de formació i perfeccionament.  
La corporació podrà enviar als treballadors a cursos, seminaris, taules redones o congressos referents a la seua especialitat i treball específic, quan de l'assistència als mateixos es puguen derivar beneficis per als servicis i el seu contingut siga l'adequat i necessari per al desenvolupament del lloc de treball del personal afectat.  
L'assistència a aquests serà obligada per al treballador, a qui se li abonarà, a més del seu salari, despeses de desplaçament i dietes en els casos que corresponga.  
El temps d'assistència a cursos, seminaris o jornades de formació organitzats per qualsevol organisme de les administracions públiques o per les organitzacions sindicals firmants de l'acord administració- sindicats en matèria de formació contínua, computarà com a temps de treball a tots els efectes, si tenen lloc dins de la jornada laboral i si es realitzen fora d'aquesta, es descomptaran de la jornada.  
Així mateix, l'Ajuntament promourà la realització d'accions formatives que garantisquen l'adequat nivell de preparació i coneixements del conjunt de personal al seu servici.  
Per a això, l'òrgan competent en matèria de personal podrà elaborar i impulsar un Pla anual de formació contínua adaptat a les necessitats de l'empleat públic de la corporació, per a la sol·licitud de les corresponents subvencions econòmiques.  
El dit Pla de Formació que elaborarà el Servici de Personal, haurà de comptar amb la participació de tots i cada un dels responsables de les dependències municipals, a través dels procediments i vies que es consideren adequats, que dictarà la Regidoria de Personal. Una vegada elaborat, en els terminis corresponents, se sotmetrà a estudi de la Mesa General de Negociació, a través de la qual es regularà i es determinarà la forma i l'assistència dels empleats públics.  
3. Llicència per estudis  
a. L'òrgan que tinga atribuïda la competència en matèria de personal podrà concedir al personal funcionari fix de l'Ajuntament de Paterna, amb un informe previ favorable de l'òrgan competent de l'Ajuntament de Paterna, llicència de fins a dotze mesos per a la formació en matèries directament relacionades amb la carrera professional en les administracions públiques.  
b. La matèria triada per l'interessat/ada, de la qual es requereix que siga d'interés per a la millora en la qualitat i prestació del servici públic, ha de ser acceptada per l'òrgan que la concedisca.  
c. El curs haurà de ser homologat prèviament per l'òrgan competent en matèria de formació.  
d. Durant el gaudi de la present llicència, es tindrà dret exclusivament a la percepció de les retribucions bàsiques.  
e. Al finalitzar el període de llicència per estudis el personal beneficiari presentarà a l'òrgan competent en matèria de formació, una memòria global del treball desenvolupat així com un certificat acadèmica dels estudis realitzats.  
La no-presentació per part de la beneficiària o el beneficiari de la memòria i el certificat acadèmic corresponent implicarà l'obligació de reintegrar les retribucions percebudes.  
f. En qualsevol moment que s'aprecie que la persona seleccionada no compleix els requisits establits en el paràgraf primer d'aquest article se li revocarà la llicència pel mateix òrgan que va resoldre la seua concessió.  
g. La dita llicència es podrà sol·licitar cada cinc anys, sempre que aquests s'hagen prestat en servici actiu ininterrompudament.  
Article 18. Llicències sense retribució  
1. Disposicions comunes a les llicències sense retribució  
1. Les llicències sense retribució, en tot cas, hauran de comprendre períodes continuats i ininterromputs.  
2. Per a poder sol·licitar una nova llicència serà necessari que transcórreguen, com a mínim, tres dies laborables entre el període que se sol·licita i l'anteriorment gaudit.  
2. Llicència per interés particular  
a. Amb una duració màxima de sis mesos cada tres anys, la Regidoria de Personal, amb un informe previ de l'òrgan competent en matèria de personal de l'Ajuntament de Paterna, podrà concedir llicència per interés particular.  
b. Aquesta llicència se sol·licitarà, excepte casos excepcionals degudament justificats, amb una antelació mínima respecte de la data del seu inici, de trenta dies, i haurà de resoldre's, com a mínim, amb quinze dies d'antelació a la dita data. La seua denegació haurà de ser motivada.  
c. L'administració, mentre dure aquesta llicència sense retribució, mantindrà el personal en alta especial en el règim de previsió social que corresponga.  
d. Aquesta llicència tindrà la consideració de servicis efectivament prestats, als efectes d'antiguitat i consolidació de grau personal.  
De la consideració anterior s'exclou el cas del còmput de les vacances anuals.  
En aquest supòsit, i quan coincidisca amb un mes natural o el supere, haurà de descomptar-se de la vacació anual el temps proporcional de la llicència sense retribució gaudida.  
3. Llicència per malaltia de familiars  
a. En el cas que el cònjuge, parella de fet o familiar en línia directa o col·lateral fins segon grau, per consanguinitat o afinitat, que convisca amb el sol·licitant, patisca malaltia greu o irreversible que requerisca una atenció continuada, podrà sol·licitar-se la llicència per malaltia de familiars, amb una duració màxima d'un any.  
b. El període que dure aquesta llicència tindrà la consideració de servicis efectivament prestats, als efectes exclusivament del còmput d'antiguitat i consolidació de grau, però no constituirà causa d'alta especial en el règim de previsió social.  
c. Als efectes indicats, la malaltia haurà de ser acreditada prou amb els necessaris informes mèdics.  
4. Llicència per a perfeccionament professional  
a. La regidoria competent en matèria de personal podrà concedir llicències no retribuïdes, d'una duració màxima de tres mesos a l'any, per a l'assistència a cursos de perfeccionament professional, quan el seu contingut estiga directament relacionat amb el lloc de treball o la carrera professional en l'administració i sempre que la gestió del servici i l'organització del treball ho permeten, donant compte a la Mesa General de Negociació de tots els expedients tramitats.  
b. L'administració mantindrà el personal amb alta especial, en el règim de previsió social que corresponga, mentre dure la llicència sense sou.  
c. Aquesta llicència tindrà la consideració de servicis efectivament prestats.  
Article 19. Excedències i situacions administratives  
Les situacions administratives en què es poden trobar el personal de l'Ajuntament de Paterna s'ajustaran a allò que s'ha establit en cada cas per la legislació vigent.  
Excedències:  
1. L'excedència del personal podrà adoptar les modalitats següents:  
a) Excedència voluntària per interés particular.  
b) Excedència voluntària per agrupació familiar.  
c) Excedència per atenció de familiars.  
d) Excedència per raó de violència de gènere.  
e) Excedència voluntària per prestació de servicis en el sector públic.  
1ª) El personal podrà obtindre l'excedència voluntària per interés particular quan hagen prestat servicis efectius en qualsevol de les administracions públiques durant un període mínim de cinc anys immediatament anteriors.  
La concessió d'excedència voluntària per interés particular quedarà subordinada a les necessitats del servici degudament motivades. No podrà declarar-se quan al personal públic se li instruïsca expedient disciplinari.  
Serà procedent declarar d'ofici l'excedència voluntària per interés particular quan finalitzada la causa que va determinar passar a una situació diferent de la de servici actiu, s'incomplisca l'obligació de sol·licitar el reingrés al servici actiu en el termini en què es determine reglamentàriament.  
Els qui es troben en situació d'excedència per interés particular no meritaran retribucions, ni els serà computable el temps que romanguen en tal situació a efectes d'ascensos, triennis i drets en el règim de Seguretat Social que se'ls aplique.  
1.b) Podrà concedir-se l'excedència voluntària per agrupació familiar sense el requisit d'haver prestat servicis efectius en qualsevol de les administracions públiques durant el període establit al personal el cònjuge del qual residisca en una altra localitat per haver obtingut i estar exercint un lloc de treball de caràcter definitiu com a personal fix en qualsevol de les administracions públiques, organismes públics i entitats de dret públic dependents o vinculats a elles, en els òrgans constitucionals o del poder judicial i òrgans semblants de les comunitats autònomes, així com en la Unió Europea o en organitzacions Internacionals.  
Els qui es troben en situació d'excedència voluntària per agrupació familiar no meritaran retribucions, ni els serà computable el temps en què romanguen en tal situació a efectes d'ascensos, triennis i drets en el règim de Seguretat Social que se'ls aplique.  
1.c) El personal tindrà dret a un període d'excedència de duració no superior a tres anys per a atendre la cura de cada fill, tant quan ho siga per naturalesa com per adopció o acolliment permanent o preadoptiu, a comptar de la data de naixement o, si és el cas, de la resolució judicial o administrativa. També tindran dret a un període d'excedència de duració no superior a tres anys, per a atendre la cura d'un familiar que es trobe a càrrec seu, fins al segon grau inclusivament de consanguinitat o afinitat que per raons d'edat, accident, malaltia o discapacitat no puga valdre's per si mateix i no exercisca activitat retribuïda.  
El període d'excedència serà únic per cada subjecte causant. Quan un nou subjecte causant donara origen a una nova excedència, l'inici del període d'aquesta posarà fi a la que es gaudira.  
En el cas que dos empleats/ades generaren el dret a gaudir-la pel mateix subjecte causant, l'Ajuntament podrà limitar el seu exercici simultani per raons justificades relacionades amb el funcionament dels servicis.  
El temps de permanència en aquesta situació serà computable a efectes de triennis, carrera i drets en el règim de Seguretat Social que s'aplique. El lloc de treball exercit es reservarà, almenys, durant dos anys. Transcorregut aquest període, la dita reserva ho serà a un lloc en la mateixa localitat i de la mateixa retribució.  
El personal en aquesta situació podrà participar en els cursos de formació que convoque l'administració.  
1.d) Les treballadores i treballadors víctimes de violència de gènere, per a fer efectiva la seua protecció o el seu dret a l'assistència social integral, tindran dret a sol·licitar la situació d'excedència sense que li calga haver prestat un temps mínim de servicis previs i sense que siga exigible un termini de permanència en l'administració.  
Durant els sis primers mesos tindran dret a la reserva del lloc de treball que exerciren, sent computable tal període a efectes d'antiguitat, carrera i drets del règim de Seguretat Social que s'aplique.  
Quan les actuacions judicials ho exigiren es podrà prorrogar aquest període per tres mesos, amb un màxim de díhuit, amb idèntics efectes als assenyalats anteriorment, a fi de garantir l'efectivitat del dret de protecció de la víctima.  
Durant els dos primers mesos d'aquesta excedència la treballadora o treballador, tindrà dret a percebre les retribucions íntegres i, si és el cas, les prestacions familiars per fill a càrrec.  
1.e) Serà procedent declarar en situació d'excedència voluntària els funcionaris públics quan es troben en situació de servici actiu en un altre cos o escala de qualsevol de les administracions públiques, o passen a prestar servicis en organismes o entitats del sector públic i no els corresponga quedar en una altra situació.  
Article 20. Règim disciplinari  
S'aplicarà el règim disciplinari contingut en el títol VII de l'EBEP, així com el Reglament de Règim Disciplinari dels Funcionaris de l'Administració General de l'Estat, aprovat pel Reial Decret 33/1986, de 10 de gener, en tot el que no resulte incompatible amb allò que s'ha disposat en tal títol.  
No es computaran com a faltes d'assistència les motivades per la situació física o psicològica derivada de violència de gènere, acreditada pels servicis socials d'atenció o servicis de salut, segons siga procedent.  
Es considerarà com a falta molt greu l'assetjament sexual, moral o psicològic, sempre que després de l'oportú expedient disciplinari o en sentència judicial, es determine que ha existit aquesta situació.  
CAPÍTOL IV  
Condicions econòmiques  
Article 21. Disposició general   
L'estructura retributiva dels empleats públics de l'Ajuntament serà l'establida per al personal funcionari per disposició del RD861/1986, quant a concepte i tractament, figurant igualment en la RLT.  
Retribucions bàsiques: Sou base i triennis.  
1. La quantia de les retribucions bàsiques dels funcionaris d'administració local serà la que es fixe, per a cada un dels grups a què es refereix el EBEP (art. 76) i la Llei de Pressupostos Generals de l'Estat per a l'any corresponent i hauran de reflectir-se anualment en el pressupost de cada corporació local.  
2. El sou, triennis i pagues extraordinàries es meritaran i es faran efectius de conformitat amb la legislació aplicable als funcionaris de l'administració civil de l'estat.  
Complement de destí:  
1. Els intervals dels nivells de llocs de treball dels funcionaris d'administració local seran els que en cada moment s'establisquen per als funcionaris de l'administració de l'estat.  
2. Dins dels límits màxim i mínim assenyalats, la Mesa General de Negociació assignarà un nivell a cada lloc de treball atenent a criteris d'especialització, responsabilitat, competència i comandament, així com a la complexitat territorial i funcional dels servicis en què estiga situat el lloc.  
Complement específic:  
1. El complement específic està destinat a retribuir les condicions particulars de tots els llocs de treball en atenció a la seua especial dificultat tècnica, dedicació, incompatibilitat, responsabilitat, perillositat o penositat. En cap cas podrà assignar-se més d'un complement específic a cada lloc de treball, encara que en fixar-lo podran prendre's en consideració conjuntament dos o més de les condicions particulars mencionades que puguen concórrer en un lloc de treball.  
2. L'establiment o modificació del complement específic exigirà, amb caràcter previ, que la corporació s'efectue una valoració del lloc de treball atenent a les circumstàncies expressades en el número 1 d'aquest article.  
3. Efectuada la valoració, la Mesa General de Negociació determinarà el complement específic de cada lloc de treball, assenyalant la seua respectiva quantia.  
Complement de productivitat:  
És el que retribueix les comeses especials, fixades en el marc de Mesa General de Negociació, per acord de la corporació amb els representants sindicals. En tot cas no se n'eixiran d'allò que s'ha estipulat en el Reglament de Productivitats aprovat per l'òrgan competent, previ acord de la Mesa General de Negociació.  
Tot això sense perjuí que, fins que entren en vigor les lleis de funció pública que es dicten en desplegament de l'EBEP, haurà de respectar-se allò que s'ha regulat en la Llei 30/1984, de 2 d'agost, i en el Reial Decret 861/1986, de 25 d'abril, respecte d'aquest concepte retributiu.  
Article 22. Negociació de les condicions retributives  
La corporació comunicarà a la representació sindical l'abast de la revisió del catàleg o relació de llocs de treball.  
Els llocs de treball susceptibles de ser revisats seran aquells que hagen tingut alguna modificació en les seues condicions particulars, així com aquells que de comú acord incloguen la corporació i la Mesa General de Negociació, i el seu procediment s'ajustarà al Reglament de Catalogació vigent.  
Aquestes condicions retributives i la seua adequació, si és el cas, es realitzaran quan la seua justificació siga motivada i quan siga necessària per a assegurar que les assignades al lloc concret guarden relació procedent amb el seu contingut; per a això es donarà compte dels citats extrems a la Mesa General de Negociació i les seues condicions es regularan de forma reglamentària en el si d'aquesta.  
Article 23. Fons per a la millora de la prestació dels servicis públics  
A fi de millorar la qualitat dels servicis públics que possibilite la màxima atenció a la ciutadania i una millora en la gestió, objectius a què han d'anar dirigits tots els esforços de l'administració, en què resulta necessari la implicació del personal al seu servici, es constituirà un fons amb els criteris de distribució negociats per la Mesa General de Negociació elevant-se la seua execució a l'òrgan competent.  
Article 24. Servicis extraordinaris   
Tenen la consideració de servicis extraordinaris, els realitzats fora de la jornada normal per a cada servici, sense que en cap cas puguen ser fixes en la seua quantia ni periòdiques en la seua meritació; per a la fixació de la quantia serà necessari que aquesta obeïsca a servicis extraordinaris realitzats fora de la jornada normal de treball, havent de determinar-se prèviament la seua valoració a través de les hores emprades.  
La corporació proposarà les mesures òptimes per a evitar la seua realització, procurant, si és el cas, que siguen compensats en temps lliure.  
En tot cas, respondran sempre a necessitats en períodes punta de treball, absències imprevistes, canvi de torn o altres circumstàncies de caràcter estructural, derivades de la naturalesa de l'activitat que es tracte i sempre que no siga possible l'autorització de les distintes modalitats de contractació previstes en les presents normes reguladores del personal.  
Els servicis extraordinaris realitzats seran registrats dia a dia en fitxa individual o sistema semblant, visada pel responsable respectiu. Aquesta fitxa estarà a disposició del treballador.  
La seua quantia o compensació es regularà segons els criteris aprovats per la Mesa General de Negociació.   
En tot cas i sense perjuí de l'anterior, els servicis extraordinaris realitzats fora de la jornada normal de treball es compensaran en temps lliure, quan les necessitats del servici ho permeten, en proporció equivalent al temps realitzat.   
Tot això sense perjuí que, fins que entren en vigor les Lleis de Funció Pública que es dicten en desplegament de l'EBEP, haurà de respectar-se allò que s'ha regulat en la Llei 30/1984, de 2 d'agost, i en el Reial Decret 861/1986, de 25 d'abril, respecte d'aquest concepte retributiu.  
CAPÍTOL V  
Prestacions socials  
Article 25. Fons social  
L'Ajuntament de Paterna inclourà en els seus pressuposts una partida denominada Fons Social per als treballadors afectats per les presents normes. Aquest dret es regularà de forma reglamentària i els seus criteris seran aprovats en el si de la Mesa General de Negociació.  
Article 26. Retribucions diferides i pla de pensions  
L'Ajuntament destinarà la quantitat fins al percentatge de la massa salarial que es fixe en les corresponents lleis de pressupostos generals de l'estat per a finançar aportacions a un pla de pensions d'ocupació, o contractes d'assegurança col·lectiva. El desenvolupament d'aquest article es negociarà en el si de la Mesa General de Negociació.  
Article 27. Bestretes reintegrables  
La corporació habilitarà una partida pressupostària destinada a bestretes reintegrables de nòmina dels empleats i empleades fixos de plantilla.  
Article 28. Permís de conduir  
El cost derivat de la tramitació de les successives renovacions del permís de conduir d'aquells treballadors que exercisquen llocs de treball en què necessàriament i habitualment hagen de fer ús de vehicles municipals serà abonat per l'Ajuntament.  
Article 29. Responsabilitat civil  
La corporació garantirà l'assistència i defensa jurídica especialitzada, fiances judicials, abonaments de les costes processals i indemnitzacions per responsabilitat civil que siguen procedents i retirada del permís de conduir els funcionaris/es per raó de conflictes derivats de l'exercici legítim de la prestació del servici, donant opció a l'afectat, a l'elecció de jurista, especialista en dret penal, administratiu, etc., sempre que hi haja acord per ambdós parts sobre l'especialista a designar.  
En les seues compareixences davant de l'autoritat judicial, per raó d'actes de servici, els membres de les policies locals seran assistits per un lletrat dels servicis municipals o al servici de l'Ajuntament, en aquells casos en què els decidisca la pròpia corporació o ho sol·liciten els policies objecte de la compareixença.  
La dita indemnització serà compatible amb la de qualsevol altra pòlissa individual, amb independència d'assegurança de responsabilitat civil que la corporació tinga subscrit.  
CAPÍTOL VI  
Condicions professionals  
Article 30. Oferta d'ocupació pública i grups de classificació professional del personal  
30.1. Oferta d'ocupació pública.  
Anualment les necessitats de recursos humans amb consignació pressupostària que no puguen ser cobertes amb els efectius de personal existents seran objecte d'oferta pública d'ocupació.  
La Mesa General efectuarà un anàlisi global de l'oferta d'ocupació pública i es negociaran els aspectes que repercutisquen sobre les condicions generals de treball dels empleats/des. L'OEP inclourà a més de la definició de les necessitats de personal a cobrir en el corresponent exercici, les polítiques que es preveja desenvolupar durant l'exercici en matèria d'ocupació públic. El conjunt de vacants existents en la relació de llocs de treball, conformen l'OEP.  
Es compromet la corporació a la no amortització de cap plaça, en tant no haja sigut negociat el corresponent Pla d'Ocupació. Així mateix vindrà obligada a l'entrega del llistat de tots aquells llocs de treball que a la firma del present acord no estiguen coberts.  
En l'oferta d'ocupació pública es reservarà un quota no inferior en el seu conjunt, al 5% de les vacants per a ser cobertes per personal amb discapacitat de grau igual o superior al 33%, sempre que superen les proves selectives que en el seu moment acrediten l'indicat grau de discapacitat i la compatibilitat amb l'exercici de les funcions i tasques corresponents, segons es determine legalment.  
En tot cas el contingut i execució de l'oferta d'ocupació pública, serà el previst en l'article 70 de la Llei de l'Estatut de l'Empleat Públic.  
30.2. Classificació professional:  
Els cossos i escales d'acord amb la titulació exigida per a l'accés a estos seran les previstes en l'article 76 de la Llei 7/2007, de l'Estatut de l'Empleat Públic.  
Article 31. Selecció de personal  
La selecció i promoció es realitzarà sota els principis d'igualtat, mèrit, capacitat i publicitat, ajustant-se, en tot cas, al que preveu aquest acord i a la normativa vigent en la dita matèria.  
Els òrgans de selecció vetlaran pel compliment del principi d'igualtat d'oportunitats entre sexes.  
L'ingrés es realitzarà per mitjà de convocatòria pública i es regirà per les bases respectives que s'ajustaran a la normativa vigent.  
Els sistemes selectius del personal seran, sempre que la legislació estatal ho permeta, el concurs oposició i hauran d'incloure la valoració de proves selectives compreses en l'annex i del Text Refós de la Llei de la Funció Pública Valenciana, Decret Legislatiu de 24 d'octubre de 1995.  
Els procediments de selecció tindran en compte especialment la connexió entre el tipus de proves a superar i l'adequació a l'exercici de les tasques dels llocs de treball convocats, incloent, si és el cas, les proves pràctiques que siguen necessàries.  
Les proves podran consistir en la comprovació dels coneixements i la capacitat analítica dels aspirants, expressats de forma oral o escrita, en la realització d'exercicis que demostren la possessió d'habilitats i destreses, en la comprovació del domini de llengües estrangeres i, si és el cas, en la superació de proves físiques.  
Per a assegurar l'objectivitat i la racionalitat dels processos selectius, les proves podran completar-se amb la superació de cursos, de períodes de pràctiques, amb l'exposició curricular pels candidats, amb proves psicotècniques o amb la realització d'entrevistes. Igualment podran exigir-se reconeixements mèdics.  
Els òrgans de selecció seran col·legiats i la seua composició haurà d'ajustar-se als principis d'imparcialitat i professionalitat dels seus membres, i es tendirà, així mateix, a la paritat entre dona i home.  
El personal d'elecció o de designació política, el personal interí/temporal i el personal eventual no podran formar part dels òrgans de selecció.   
La pertinença als òrgans de selecció serà sempre a títol individual, no podent ostentar-se aquesta en representació o per compte de ningú.  
Amb caràcter general, i excepte les especificitats referides a membres de la Direcció General d'Administració Local, la resta de membres serà designat, pel president de la corporació qui haurà d'assegurar la imparcialitat i objectivitat dels òrgans de selecció, amb una composició estrictament tècnica i al marge de tota influència partidària, gremial o corporativa. Les persones que formen part d'aquests òrgans hauran de posseir un ampli coneixement de l'àrea professional en què estiguen incardinats els llocs o funcions a què es dirigix la selecció o un domini de les tècniques i habilitats específiques de selecció de personal. En tot cas, haurà d'existir un equilibri i compensació dels òrgans encarregats de la selecció, en el coneixement de les matèries sobre les quals verse el procés.  
La composició dels òrgans de selecció no podrà ser inferior a cinc membres i com a mínim en totes i cada una de les convocatòries específiques hauran d'estar formats pels membres següents:  
President, que correspondrà al vocal de major edat.  
Secretari, que amb caràcter preferent serà el de la corporació o funcionari d'esta en qui delegue, qui actuarà amb veu i sense vot.  
Vocals:  
· Un vocal designat per la direcció general de la Generalitat Valenciana competent en matèria d'administració local, que actuarà a títol individual, no representant a esta.  
· Tres empleats públics fixos designats pel president de la corporació, en els termes anteriorment indicats, que actuaran a títol individual, no representant a esta.  
En el cas de les convocatòries de policies locals, s'haurà de comptar a més amb un vocal designat per la direcció general de la Generalitat Valenciana competent en matèria de policia local, que actuarà a títol individual, no representant a esta. Amb caràcter preferent i sempre que es reunisquen els requisits legalment exigits, en la designació efectuada pel president de la corporació, es procurarà comptar amb la participació del responsable de l'Àrea de Personal o funcionari de la dita àrea en qui delegue.   
Només quan la corporació convocant no compte amb personal suficient que reunisca el perfil de professionalització i especialització exigida als membres dels òrgans de selecció, es recorrerà necessàriament a la col·laboració o cooperació interadministrativa.   
La designació dels membres del tribunal inclourà la dels respectius suplents, tendint, en la mesura que siga possible, a la paritat entre hòmens i dones i es farà pública junt amb la llista d'admesos i exclosos, així com al tauler d'edictes de l'Ajuntament.  
La corporació sol·licitarà dels òrgans corresponents la designació dels respectius vocals, que haurà d'efectuar-se en el termini dels 20 dies següents al de la recepció de la sol·licitud.  
Tots els membres del tribunal hauran de posseir titulació o especialització igual o superior que l'exigida per a les places oferides.  
Per al millor compliment de la seua missió, el tribunal podrà estar assistit per assessors especialistes per a la formulació i qualificació de proves d'aptitud psicotècniques, mèdiques, físiques, idioma valencià i aquelles altres en què s'estimen necessàries i convenients per a la major garantia del procés, els quals es limitaran a l'exercici de les seues respectives especialitats en la part de la prova que corresponga i col·laboraran amb els tribunals amb base exclusivament en aquestes.   
El tribunal no podrà constituir-se ni actuar sense l'assistència com a mínim de la meitat dels seus integrants, titulars o suplents, de manera indistinta, i està facultat per a resoldre les qüestions que pogueren suscitar-se en la realització dels processos selectius, adoptant els acords necessaris per al degut orde d'este en tot el no previst en aquests bases i per a l'adequada interpretació de les bases de cada convocatòria.  
En cada sessió del tribunal podran participar els membres titulars, i si estan absents, els suplents, sempre que s'haja fet constar en l'acta de constitució del tribunal la seua participació de forma indistinta; ara bé, no podran substituir-se entre si en la mateixa sessió.  
La constitució del tribunal exigix la presència del seu president i secretari, o si és el cas, dels que els substituïsquen i la meitat més un dels seus membres.  
Si una vegada constituït el tribunal i iniciada la sessió, s'absentara el president, aquest podrà designar, d'entre els vocals concurrents, el que el substituirà durant la seua absència. De la mateixa manera, quan en alguna de les sessions s'absentara el secretari, aquest podrà designar la seua actuació, d'entre un dels vocals, i en aquest cas actuarà amb veu i vot.  
Els acords que haja d'adoptar el tribunal (criteris d'interpretació, data exercici següent, etc.) s'adoptaran per majoria simple dels assistents.  
Els membres del tribunal hauran d'abstindre's de participar en aquest quan concórreguen les circumstàncies previstes en l'article 28 de la llei de procediment administratiu comú; i podran ser recusats pels aspirants quan concórrega alguna de les dites circumstàncies, d'acord amb el que disposa l'article 29 de la mateixa llei.   
La dita composició se sotmetrà a estudi de la Mesa General de Negociació, conjuntament amb la proposta d'aprovació de les bases específiques de cada una de les convocatòries i en aquest marc i atenent a les regles establides, es determinarà la seua composició, que podrà ampliar-se en funció de les característiques o altres circumstàncies de la convocatòria, ja que sempre és una composició de mínims. Al mateix temps, i en el marc de la dita Mesa General, es podran negociar les formes de col·laboració que fixen els criteris d'actuació de les organitzacions sindicals en el desenvolupament dels processos selectius, sense que en cap cas i per imperatiu legal, puguen actuar en representació o per compte de les dites organitzacions.  
Article 32. Selecció de personal temporal i interí. consolidació de l'ocupació temporal  
A) De la selecció de personal temporal i interí  
La selecció del personal temporal i interí respondrà, en tot cas, als principis d'igualtat, mèrit i capacitat; i haurà de realitzar-se en casos de necessitat urgent o per causes extraordinàries degudament argumentades, així com per substitucions o vacants en els termes previstos en la legislació aplicable a cada cas.  
Quan s'estiga ocupant interinament una plaça vacant, el nomenament haurà d'identificar amb exactitud el nombre de plaça que s'està cobrint, extingint-se tal nomenament interí o contracte una vegada realitzat el procés selectiu reglamentari per a la seua provisió definitiva.  
La contractació temporal de personal laboral es limitarà i regularà expressament per la normativa legal en matèria de contractació de duració determinada o temporal; no obstant la duració màxima dels contractes que es concerten per a atendre exigències circumstancials del mercat, i acumulació de tasques, degudament justificades, podrà ampliar-se fins a un màxim de dotze mesos dins d'un període de díhuit mesos.  
Les condicions i els requisits que hagen de reunir els aspirants hauran de ser, necessàriament, iguals als exigits per a accedir com a personal fix.   
El nomenament o contractació del personal temporal es durà a terme a través de les borses de treball vigents en cada moment, resultants dels processos de selecció derivats de l'oferta d'ocupació pública.   
Les borses de treball de cada categoria es constituiran sempre que els opositors i opositores, hagen aprovat almenys un exercici del procés selectiu corresponent i l'orde de selecció vindrà determinat per les regles següents:  
a) En primer lloc, per tots aquells opositorss que, no estant en la relació d'aprovats, hagen superat tots i cada un dels exercicis de la fase d'oposició, computant-se les puntuacions obtingudes en cada un d'ells, així com les de la fase de concurs, si n'hi haguera, i serà la suma total la que en determinarà l'orde.  
b) En segon lloc, l'orde vindrà determinat per la suma total dels exercicis obligatoris que els opositorss hagen superat, i així successivament, fins al primer exercici.   
Quan no existisquen borses de treball confeccionades per ofertes d'ocupació pública, es realitzaran convocatòries públiques amb proves específiques per a la selecció de personal. La selecció, en aquest cas, haurà de possibilitar la màxima agilitat en la selecció, en raó a la urgència requerida per a cobrir transitòriament els llocs de treball. Tal procediment haurà de ser àgil en raó de la urgència, respectarà en tot cas els principis d'igualtat, mèrit, capacitat i publicitat. En atenció als terminis o dificultats per a captar candidats, podrà recórrer-se amb caràcter excepcional als servicis públics d'ocupació per a realitzar una preselecció.  
Amb caràcter excepcional i només quan siga urgent la necessitat de provisió temporal d'una plaça o lloc de treball i no existisca borsa de treball, la selecció del candidat podrà realitzar-se valorant la formació acadèmica i professional, l'experiència laboral i, si és procedent, el resultat d'una entrevista. En tot cas, el procés selectiu es farà públic, almenys, per mitjà d'anunci al tauler de l'Ajuntament durant 5 dies hàbils, a més de la tramitació reglamentària d'oferta genèrica al Servef.  
L'anunci haurà de contindre, com a mínim, la informació següent:  
· Denominació i classificació.   
· Requisits per a participar en la selecció.   
· Termini, lloc de presentació i òrgan a què hauran de dirigir-se les sol·licituds, així com la documentació que, si és procedent, haurà d'acompanyar-se.   
· Contingut, informació i publicitat de les bases de la convocatòria.   
Les borses de treball mantindran la vigència mentre no es realitze un altre procediment selectiu a través de convocatòria pública i es constituiran atenent al principi d'especialitat, segons la naturalesa, sector o categoria dels llocs o places a proveir. La realització de proves selectives per a personal fix de la mateixa especialitat implicarà sempre la renovació de la borsa de treball existent, amb independència del temps transcorregut des de la seua formació. De la mateixa manera, la creació d'una nova borsa de treball extingirà les borses de treball existents per a la mateixa categoria. Només podrà recórrer-se a una borsa de treball anterior de la mateixa especialitat, quan en la nova no hi haja candidats i sempre que de l'anterior borsa de treball no hagen transcorregut cinc anys, des de la seua formació.  
Les borses de treball de cada categoria es constituiran exclusivament amb els opositors i opositores que, no havent obtingut plaça en el procés selectiu corresponent, hagen superat els exercicis de la fase d'oposició. Es respectarà l'orde obtingut per cada aspirant en el procés selectiu, que vindrà donat per la suma d'exercicis obligatoris i eliminatoris aprovats en la fase d'oposició, i per la puntuació obtinguda en la fase de concurs, si n'hi ha.  
Les borses es constituiran atenent al principi d'especialitat, segons la naturalesa, sector o categoria dels posats a proveir  
L'oferta de contractació a les persones que es troben en la borsa de treball s'efectuarà seguint rigorosament l'orde d'esta, de tal manera que s'oferirà el contracte o nomenament al primer candidat inactiu en la dita borsa.  
Quan a una persona se li comunique l'oferta de treball i la rebutge sense causa justificada, serà automàticament exclosa d'aquesta. La renúncia haurà de constar expressament en l'expedient; o bé haurà de quedar constància que han transcorregut dos dies hàbils des de la crida; o bé la impossibilitat d'haver pogut contactar amb el candidat a qui correspon la contractació o nomenament, sent prou en els dos últims casos la corresponent diligència expedida pel cap del Departament de Personal.  
Es consideraran motius justificats de rebuig de l'oferta, per la que no donarà lloc a baixa en la borsa de treball, les circumstàncies següents, que hauran de ser acreditades per l'interessat:  
a) Estar treballant en el moment de ser cridats.  
b) Incapacitat temporal derivada de malaltia o accident amb part de baixa mèdica.  
c) Tractar-se d'un contracte a temps parcial amb jornada setmanal inferior a 30 hores, excepte que de les pròpies bases de la borsa corresponent es desprenga que el lloc de treball a cobrir siga d'eixes característiques.  
d) Tractar-se d'un contracte d'un màxim de quatre mesos en temporada estival.  
e) Estar en situació de maternitat, si la renúncia de la mare es produeix entre el sèptim mes d'embaràs i la setzena setmana posterior al part o dihuitena si el part és múltiple. Per al cas de defunció de la mare, el pare podrà renunciar amb els mateixos drets que ella.  
f) Per adopció si la renúncia es produeix dins de les setze setmanes posteriors a la resolució judicial d'adopció.  
g) Per matrimoni o inscripció com a parella de fet, si la renúncia es produeix dins dels 15 dies naturals següents o anteriors a la celebració o inscripció.  
h) Que s'oferisca una contractació laboral o nomenament de funcionari interí de borsa diferent de la que s'està inclòs.  
Qui al·legue els motius de renúncia justificada exposats en els punts anteriors, presentarà la documentació justificativa corresponent en el termini de dos dies; excepte en els casos referents a les justificacions que figuren en els punts b), e), f) i g), en els casos dels quals, l'extinció del motiu de renúncia haurà de presentar-se en el termini màxim de 10 dies comptats des de l'extinció. L'absència de sol·licitud d'activació en la borsa, en l'expressat termini, suposarà el decaïment del dret. En la resta de casos, l'activació en la borsa es realitzarà d'ofici.  
Una vegada extingida la relació laboral entre l'aspirant i l'Ajuntament, aquell tornarà a ocupar el ja que tenia a l'inici de la borsa en el cas que aquesta continue en vigor.  
En el no regulat en el present article, s'aplicarà l'Orde de 17 de gener de 2006, de la Conselleria de Justícia, Interior i Administracions Públiques, per la qual es regulen les borses d'ocupació temporal per a proveir provisionalment llocs de treball en l'administració del Govern Valencià; i, supletòriament, se sotmetrà al criteri de la Mesa General de Negociació.  
B) De la consolidació de l'ocupació temporal.  
1. L'Ajuntament de Paterna efectuarà convocatòries de consolidació d'ocupació a llocs o places de caràcter estructural corresponents als seus distints cossos, escales o categories, que estiguen dotats pressupostàriament i es troben exercits interinament o temporalment amb anterioritat a l'1 de gener de 2005.  
2. A aquest efecte en els primers sis mesos des de l'aprovació del present acord la Mesa General de Negociació aprovarà un Pla de consolidació d'ocupació.   
3. Els processos selectius garantiran el compliment dels principis d'igualtat, mèrit, capacitat i publicitat.  
4. El contingut de les proves guardarà relació amb els procediments, tasques i funcions habituals dels llocs objecte de cada convocatòria. En la fase de concurs podrà valorar-se, entre altres mèrits, el temps de servicis prestats en les administracions públiques i l'experiència en els llocs de treball objecte de la convocatòria.   
Article 33. Planificació de recursos humans  
La planificació de recursos humans tindran com a fi primordial augmentar les capacitats de treball i les oportunitats professionals dels empleats, i fonamentalment assegurar-los i assignar-los un treball efectiu i adequat. Els projectes s'elaboraran en el marc de programes concrets destinats a l'augment de l'eficàcia dels servicis, la millora en el rendiment dels recursos disponibles i el seu acostament a les demandes dels ciutadans.  
Els projectes, com a instruments de planificació integral, contindran, almenys, les següents previsions i mesures:  
- Dimensió i estructura de la plantilla de personal que es considere adequada per al servici o àrea de què es tracte.  
- Mesures de caràcter quantitatiu i, especialment qualitatiu que es necessiten per a adaptar i ajustar la plantilla inicial a la prevista en el projecte.  
- Polítiques de personal i plans parcials de gestió o operatius derivats d'aquests previsions i mesures.  
- S'introduiran els plans de formació i les previsions i mesures de promoció i els processos de regularització i adequació de llocs que siguen procedents, així com mobilitat ingrés i modificació o distribució de llocs de treball.  
- Flexibilitzar la gestió de recursos humans, eliminant algunes rigideses normatives que dificulten la gestió eficient del personal, a fi d'avançar cap a fórmules de gestió més adequades.  
Els projectes es negociaran en el marc de la Mesa General. Els sindicats tindran coneixement de la informació relacionada amb els mateixos i sense perjuí de les facultats d'autoorganització que correspon a la corporació, negociaran totes les repercussions que en matèria de personal puguen tindre les mesures previstes en el projecte.  
Tots aquests reptes hauran d'assumir-se amb decisió i la corporació haurà de reforçar necessàriament l'àrea de gestió de recursos humans, amb els mitjans tècnics, materials i humans necessaris, a fi de crear i portar a la pràctica organitzativa municipal, els projectes i instruments de planificació integral, classificació de llocs i d'avaluació necessaris per a una moderna gestió de personal.   
Article 34. Promoció interna: carrera professional  
L'Ajuntament de Paterna i les organitzacions sindicals conscients que no es pot prescindir del capital que aporten l'experiència i els coneixements dels empleats públics coincidixen que s'ha de crear un entorn professional estimulant que valore els empleats públics per la seua implicació, el seu compromís en la millora dels servicis i la seua trajectòria professional. Per a això entenen que ha de potenciar-se el desenvolupament professional del personal a través dels instruments que la Llei establix, abordant solucions intel·ligents que tinguen en compte els factors exposats.  
Un dels pilars per a avançar en un model de Funció Pública que tinga en compte les expectatives professionals de les persones és l'establiment de fórmules que potencien la carrera administrativa des de l'accés, instrumentada a través de la promoció interna, la provisió de llocs i el grau personal, i fomentada per la formació permanent d'estos.  
La carrera administrativa es justifica en la necessitat harmonitzar interessos divergents. D'una banda, el dels empleats públics, de progressar durant la seua vida laboral, obtenint millors llocs, sent una espècie de recompensa de l'administració proporcional a l'esforç realitzat per l'empleat. Per un altre, l'interés de l'administració d'utilitzar, en tot la seua extensió, les capacitats del seu personal sense recórrer a subjectes externs, aprofitant l'experiència i coneixement de tal personal.  
La LEBEP regula en el seu article 18.1 la promoció interna dels empleats públics, establint que els processos selectius de promoció interna garantiran el compliment dels principis d'igualtat, mèrit i capacitat així com el de publicitat i els principis previstos en l'article 55.2 de tal Estatut.  
Al seu torn configura les següents modalitats de carrera i promoció:  
a) Carrera horitzontal, que tindrà lloc per mitjà de la progressió o avanç de graus, de categories o altres classes d'escalons d'ascens, sense necessitat canviar de lloc de treball, vinculada al desenvolupament de les competències del lloc de treball i al rendiment, avaluat i acreditat.  
b) Carrera vertical, que tindrà lloc per mitjà de l'ascens en l'estructura de llocs de treball pels procediments de provisió de llocs de treball establit en el capítol III del títol V de l'EBEP.  
c) Promoció interna vertical, que consistix en l'ascens d'un cos o escala d'un subgrup, o grup de classificació professional en el cas que aquest no tinga subgrup, a un altre superior, d'acord amb el que establix l'article 18 de l'EBEP.  
d) Promoció interna horitzontal, que consistix en l'accés a cossos o escales del mateix subgrup professional, d'acord amb el que disposa l'article 18 de l'EBEP.  
En aquest sentit, la corporació, en el marc de la Mesa General de Negociació, promourà el desenvolupament de la carrera professional dels empleats públics amb la implantació d'un sistema de promoció, en el que els empleats públics puguen progressar simultàniament en les modalitats de carrera horitzontal i vertical i en el que es valore especialment:  
a) L'experiència, la trajectòria i actuació professional, la qualitat dels treballs realitzats i els coneixements adquirits pels empleats públics per l'exercici dels llocs de treball.  
b) Els coneixements adquirits pels empleats públics a través de la formació i l'estudi.  
Així mateix, la promoció interna com a instrument per a la promoció professional de la carrera administrativa haurà d'articular-se de la manera següent:  
a) El sistema d'accés per promoció interna s'efectuarà per mitjà de concurs oposició, o si és el cas, la realització d'un curs selectiu que, en tot cas, inclourà la superació de les proves que s'establisquen garantint els principis d'igualtat, mèrit, capacitat i publicitat entre personal que posseïsca la titulació i requisits exigits en la relació de llocs de treball.  
b) En tot cas, els empleats públics que participen en proves de promoció interna hauran de tindre una antiguitat d'almenys, dos anys de servici actiu en cossos o escales del grup de titulació immediatament inferior al del cos o escala a què pretenguen accedir i posseir la titulació i la resta dels requisits establits amb caràcter general per a l'accés al cos o escala en què aspiren a ingressar i això sense perjuí de les dispenses que a aquests efectes la llei estableix.  
c) El personal laboral que estiga exercint funcions de funcionari podrà participar en els processos selectius de promoció interna convocats pel sistema de concurs oposició, de forma independent o conjunta amb els processos selectius de lliure concurrència, en aquells cossos i escales a què figuren adscrits les funcions o els llocs que exercisca, sempre que posseïsca la titulació necessària i reunisca la resta de requisits exigits, valorant-se a aquests efectes com a mèrit els servicis efectius prestats com a personal laboral fix i les proves selectives superades per a accedir a aquesta condició.  
d) En les convocatòries s'establirà l'exempció de les proves sobre aquelles matèries el coneixement de les quals s'haja acreditat prou en les d'ingrés a cossos o escales d'origen.   
e) Els mèrits que es valoraran en la fase de concurs, sense perjuí d'aquells altres que es consideren necessaris, en funció de la naturalesa del lloc, seran, els següents: antiguitat, formació, titulació acadèmica, experiència, possessió d'un determinat nivell, la valoració del treball desenvolupat.   
f) Aquests convocatòries es podran realitzar independentment de les de nou ingrés, quan les circumstàncies així ho aconsellen.  
g) L'adscripció del personal als llocs de treball s'efectuarà amb caràcter definitiu segons l'orde obtingut en les proves de selecció i d'acord amb les peticions dels interessats, tenint preferència per a cobrir els llocs vacants els que hagen accedit per torn de promoció interna sobre els de torn lliure.  
Els sistemes de promoció i carrera professional, prèvia la negociació d'estos en el marc de la Mesa General, hauran de ser implantats i posats en funcionament per la corporació, seguint els criteris anteriorment mencionats, així com els que s'articulen i desenvolupen per les lleis de la funció pública, abans del terme de la vigència d'aquest acord, quedant garantits, no obstant, els drets econòmics i altres complements retributius inherents ja aconseguits o reconeguts en el sistema de carrera vigent, conforme a la disposició transitòria primera de l'EBEP.   
Article 35. Relació de llocs de treball  
Anualment la corporació procedirà a l'aprovació de la relació de llocs de treball que inclourà, d'acord amb les necessitats dels servicis, l'enumeració de la totalitat dels llocs existents en la seua organització, ordenats per centre de treball, i /o dependències, amb expressió de:  
- Denominació, tipus i sistema de provisió dels llocs.  
- Grup o grups de classificació i retribucions bàsiques i complementàries assignades.  
- Requisits exigits per al seu exercici.  
- Nombre de dotació de llocs.  
- Codi d'identificació.  
- Situació individualitzada (vacant, cobert o amb reserva i persona que l'ocupa).  
Tot això en els termes establits en la vigent legislació. Les possibles modificacions en el nombre total de llocs, classificació, característiques previstes en la relació de llocs de treball o adscripció a centre que amb posterioritat a la seua aprovació inicial hagueren de realitzar-se, requerirà per a fer-se efectives la negociació prèvia en el marc de la Mesa General de Negociació. Les possibles propostes de modificació es formalitzaran documentalment per escrit i s'adjuntaran a la convocatòria de la Mesa de Negociació.  
Per a l'adscripció de llocs de treball a grups hauran de combinar-se les exigències derivades de les funcions d'un lloc quant a titulació i qualificació amb factors aliens a la pertinença a un grup, com la capacitat de gestió i l'experiència, de manera que determinats llocs puguen ser ocupats per funcionaris de dos grups consecutius de titulació. Conforme a aquests paràmetres, els llocs de treball es podran adscriure fins a dos grups de titulació, quan es tracte de llocs de treball orgànics, sempre que la titulació exigida no siga objecte d'una carrera o professió específica, de caràcter essencial per a l'exercici del lloc de treball. I a un sol grup quan el contingut de tal lloc responga exclusivament a la titulació i qualificació corresponent a la pròpia classe i especialitat d'eixe grup, per ser objecte d'una carrera o professió específica. En tot cas, l'adscripció respectarà els intervals de nivells de complement de destí corresponents a cada grup de titulació establits en la normativa vigent. La designació del grup o grups a què s'adscriu el lloc o grups es farà constar emprant les mateixes lletres utilitzades per a la seua definició en la Llei 7/2007 de l'Estatut de l'Empleat Públic.  
Així mateix, per a l'adscripció d'un lloc de treball a un o diversos cossos o escales, haurà de prendre's en consideració no sols la titulació exigida per a l'ingrés, sinó també la possessió dels coneixements i requisits necessaris per al correcte exercici d'este, i podrà adscriure's, sense perjuí d'altres consideracions legals o reglamentàries, en els casos següents:  
a) Llocs que tinguen atribuït l'exercici de facultats, funcions o atribucions pròpies dels òrgans administratius, amb incidència directa en els administrats.  
b) Llocs en què es realitzen funcions que requereixen, en virtut de norma de rang legal o reglamentari, la pertinença a un determinat cos o escala.   
Article 36. Provisió de llocs de treball  
Els llocs de treball seran proveïts definitivament pel procediment de concurs o de lliure designació i temporalment a través dels sistemes legalment prevists.  
La provisió de llocs de treball requerirà que estos figuren detallats en les respectives relacions de llocs de treball.  
Els llocs de treball es proveiran en els termes establits en la Llei 7/2007 de l'Estatut de l'Empleat Públic i les normes que sobre això es despleguen per les lleis de la Funció Pública.  
Article 37. Mobilitat funcional del personal per redistribució d'efectius  
La redistribució d'efectius, així com la modificació de l'adscripció orgànica de llocs de treball ocupats que comporte la mobilitat del personal assignat a determinats llocs de treball d'un o diversos servicis a un altre, només podrà dur-se a efecte com a conseqüència d'una millor organització o reestructuració d'etos.  
Aquesta mobilitat es durà a terme de la manera següent:  
a) A proposta de les distintes regidories amb el vistiplau del regidor delegat de Personal i per acord en la Mesa General de Negociació.  
b) Per permuta sol·licitada pels interessats, i sempre que es tracte de llocs de treball de la mateixa categoria, condició, etc.  
c) A sol·licitud de l'interessat que serà estudiada en la Mesa General de Negociació per a la seua possible concessió.  
Article 38. Millora d'ocupació  
Quan existisca urgent necessitat de proveir llocs de treball i no puguen ser coberts interinament o reglamentàriament, el personal al servici de l'Ajuntament de Paterna que reunisquen els requisits de titulació establits en la classificació d'un lloc de treball vacant, integrat en un grup superior de titulació, podran exercir-lo temporalment fins a la seua provisió reglamentària, la reincorporació del titular o l'amortització del lloc, per mitjà de nomenament provisional per millora d'ocupació, amb reserva del seu lloc de treball, d'acord amb el caràcter amb el qual estara ocupant-lo. Tot això segons el que establisca la legislació per a aquest supòsit.  
El personal amb nomenament provisional per millora d'ocupació, es trobarà en servici actiu en el grup de titulació a què pertany, percebrà les retribucions bàsiques i complementàries del lloc de treball que exercisca temporalment, i en cap cas podrà prendre's en consideració el grup de titulació d'aquest lloc a efectes de perfeccionament de triennis ni el nivell de complement de destí per a la consolidació del grau personal.  
El nomenament provisional per millora d'ocupació es realitzarà per mitjà de procediment que consistirà, almenys, en la superació d'una prova objectiva i en la valoració del currículum de l'interessat, a fi de garantir els principis d'igualtat, mèrit, capacitat i publicitat.  
Les borses de millora d'ocupació per a la provisió de llocs de treball a exercir per empleats públics d'aquesta organització, no caducaran per la creació d'una altra borsa provinent d'una oposició, la utilització de la qual serveix de base per a l'ingrés amb caràcter temporal o interí en la corporació. La Mesa General establirà els criteris necessaris per a fer compatibles els diferents tipus de borses.  
En tot cas aquesta temporalitat no podrà ser superior a un any, llevat que per circumstàncies i elements aliens a l'organització, no hagen pogut ser coberts definitivament de forma reglamentària.  
Article 39. Permutes entre personal de la corporació  
Amb l'informe favorable de la delegació i servici d'origen i destí, i a petició dels empleats interessats, es podrà procedir a la permuta de destí sempre que concórreguen els requisits següents:  
- Que els llocs de treball siguen de la mateixa naturalesa, grup de titulació, circumstàncies, funcions, forma de provisió i retribucions.  
- L'adscripció ho serà amb el caràcter que tinguen en el seu lloc d'origen.  
- A les organitzacions sindicals amb representació en la Mesa de Negociació se'ls informarà mensualment de les sol·licituds de permutes realitzades.  
Article 40. Permutes amb personal d'altres entitats locals  
Es podrà procedir a la permuta entre personal quan concórreguen els requisits establits en la legislació autonòmica, sempre que hi haja informe favorable de la delegació i servici on s'exercisca el lloc, que cap dels empleats es trobe sotmés a expedient disciplinari.  
A les organitzacions sindicals amb representació en la Mesa de Negociació se'ls informarà mensualment de les sol·licituds de permutes realitzades, a més de ser publicades als taulers d'anuncis.  
Article 41. Formació  
La Mesa General de Negociació serà l'encarregada d'impulsar els plans de formació que elabore la pròpia corporació, en els termes establits en l'article 23 del present acord, negociant-se l'elaboració proposada en el marc de la dita Mesa, i vetlant per la gestió i el control d'estos. Tindran preferència per a l'assistència a aquests cursos de formació els que hagen realitzat menys cursos en els últims tres anys.  
Quan els cursos de formació o perfeccionament, programats per l'Ajuntament de Paterna, una altra administració pública o una altra institució, concertats amb aquests, es realitzen dins de la jornada laboral es garantix la no-recuperació del temps emprat en tals cursos, i sense que l'assistència a estos puga generar en cap cas la percepció de gratificacions per servicis extraordinaris.  
Quan un empleat siga nomenat com a formador, voluntàriament, per als cursos de formació o perfeccionament, programats per l'Ajuntament de Paterna, una altra administració pública o una altra institució, concertats amb aquests i es realitzen dins de la jornada laboral es garanteix la no-recuperació del temps emprat.   
La corporació, quan el curs se celebre fora de la localitat de Paterna, abonarà les despeses de conformitat amb la legislació vigent, com si d'una indemnització per raó del servici es tractara, sempre que el curs se celebre dins del territori nacional.  
L'Ajuntament podrà, per mitjà de cursos habilitats a aquest efecte i d'acord amb la legislació vigent, facilitar la promoció interna des de cossos o escales inferiors a grups superiors.  
Al seu torn realitzarà cursos de capacitació professional o de reciclatge per a adaptació a nous llocs de treball derivats de la política de modernització dels seus servicis.  
En els pressupostos anuals de la corporació es destinarà una partida per a formació comptant, exclusivament, amb recursos propis, amb independència de subvencions d'altres institucions.  
La Mesa General de Negociació reconeix com a dret, derivat de la relació laboral, el de la formació i promoció en el treball. A aquests efectes i a través d'un estudi de les necessitats de formació, podrà elaborar projectes per a la seua realització.  
Article 42. Disminució de la capacitat - segona activitat  
La corporació adoptarà les mesures necessàries per a evitar l'exposició als riscs, a fi que els empleats que per les seues pròpies característiques personals o estat biològic, tinguen disminuïda la seua capacitat per a missions de particular esforç o penositat, o siguen especialment sensibles als riscs derivats del treball.  
S'arbitrarà a través d'una adaptació de les condicions o del temps de treball i de no poder ser així s'establiran les previsions oportunes perquè ocupen llocs de treball alternatius, propis del grup o categoria a què pertanguen, i adequats a la seua capacitat disminuïda, sempre que es conserve l'aptitud suficient per a l'exercici del nou lloc de treball; això a ser possible, dins del mateix servici a què estiguen adscrits. Igualment podran ser destinats a altres àrees de la corporació i en aquest cas quedarà vacant el lloc que anteriorment ocupava, percebent, en ambdós supòsits, la totalitat de les retribucions bàsiques i complementàries inherents a la seua categoria professional i lloc.  
En els servicis especials els llocs de treball de caràcter burocràtic o auxiliar, seran coberts preferentment per membres d'estos que tinguen una edat que supere els 50 anys, no podent tindre aquesta consideració els llocs de treball que requerisquen algun coneixement especial.  
Igualment, exerciran aquestes funcions els empleats que hagen patit una disminució de la seua capacitat per a l'adequada prestació del servici habitual, mentre es mantinga aquesta situació, i prèvia comprovació per la Mesa General i Comité de Salut.  
Article 43. Segona activitat de la policia local  
Passar a la situació de segona activitat, per raó d'edat, podrà sol·licitar-se voluntàriament per l'interessat a partir dels 55 anys i en tot cas sempre que s'hagen prestat, com a mínim, els cinc anys i que no li falten mes de deu anys per a la jubilació immediatament anteriors a la petició, dins de les distintes categories dels cossos de la policia local de la Comunitat Valenciana, al·legant els motius personals o professionals que justifiquen la seua petició.  
Quan les condicions físiques o psíquiques de l'empleat així ho aconsellen i, si és el cas, al complir l'edat de 55 anys, els membres de les policies locals passaran a ocupar destins qualificats prèviament de "segona activitat", a fi de garantir la plena aptitud psicofísica de la persona, així com l'eficàcia en el servici.  
Passar a la segona activitat motivat per l'aptitud física o psíquica de l'empleat podrà instar-se per la corporació o sol·licitar-se pel mateix interessat, i haurà de dictaminar-se per un tribunal mèdic, compost per especialistes, designats per l'interessat, l'Ajuntament i la Conselleria de Sanitat, respectivament.  
El dictamen mèdic que s'elabore garantirà el secret necessari i conclourà amb la declaració d'apte o no apte.  
El tribunal mèdic podrà disposar, així mateix, el reingrés de l'interessat a l'activitat ordinària, una vegada es produïsca la seua total recuperació. La revisió podrà se sol·licitada per l'interessat o per la direcció del cos.  
La segona activitat s'exercirà en el propi cos de policia, per mitjà de l'exercici d'altres funcions d'acord amb la seua categoria.  
Quan no existisquen llocs de segona activitat en el cos de policia local, aquesta podrà realitzar-se en altres llocs de treball de la pròpia corporació, d'igual o semblant categoria i nivell als de procedència.  
En els supòsits en què la situació organitzativa o de les plantilles no permeten ocupar lloc de segona activitat, l'interessat romandrà en situació de servici actiu en expectativa de destí fins a la seua adscripció a un nou lloc de treball, percebent la totalitat de les retribucions. Passar a la segona activitat no suposarà disminució en les retribucions bàsiques i complementàries, excepte les que es deriven específicament del lloc de treball que exercira.  
Article 44. Adaptació del règim jurídic del personal de l'Ajuntament de Paterna a la naturalesa dels llocs que ocupa  
L'Ajuntament de Paterna haurà d'iniciar, durant l'any 2008, els processos de regularització de tot aquell personal laboral fix que, estant classificats els seus llocs de treball com a personal funcionari en la plantilla de personal i relació de llocs de treball vigent de l'organització municipal, estiguen actualment exercint aquestes funcions.  
A aquest respecte, a fi d'adaptar el règim jurídic del personal fix que exerceix i ocupa llocs de treball de personal funcionari, -degudament aprovats i classificats en els seus instruments de planificació- s'implementaran les corresponents bases per a la seua regularització, que seran acordades en la Mesa General de Negociació i consistiran en la convocatòria de concursos de valoració de mèrits, conforme al que disposa l'article 61.7 de la Llei de l'Estatut de l'Empleat Públic. A aquest respecte es constituirà una comissió de valoració, la composició de la qual serà establida en el marc de la Mesa General, junt amb l'aprovació de les bases de la convocatòria. L'execució d'aquesta adaptació haurà de finalitzar abans de l'exercici 2009.  
Article 45. Jubilació i jubilació parcial. Normes específiques  
1. La jubilació del personal podrà ser:  
a) Voluntària, a sol·licitud del personal.  
b) Forçosa, en complir l'edat legalment establida.  
c) Per la declaració d'incapacitat permanent per a l'exercici de les funcions pròpies del seu cos o escala, o pel reconeixement d'una pensió d'incapacitat permanent absoluta o, incapacitat permanent total en relació amb l'exercici de les funcions del seu cos o escala.  
d) Parcial.  
2. Serà procedent la jubilació voluntària, a sol·licitud de l'interessat, sempre que el personal reunisca els requisits i condicions establits en el règim general de Seguretat Social.  
3. La jubilació forçosa es declararà d'ofici al complir el personal els seixanta-cinc anys d'edat. No obstant això, es podrà sol·licitar la prolongació de la permanència en el servici actiu com a màxim fins que es complisquen setanta anys d'edat. L'Ajuntament haurà de resoldre de forma motivada l'acceptació o denegació de la prolongació.  
4. Serà procedent la jubilació parcial, a sol·licitud de l'interessat, sempre que el personal reunisca els requisits i condicions establits en el règim general de la Seguretat Social.  
Quant a la jubilació parcial, el personal que reunisca els requisits i condicions establits en el règim general de la Seguretat Social proposarà a l'Ajuntament el tipus de jornada laboral i calendari laboral que més s'ajuste a les seues necessitats, reduint la jornada de treball i el salari, entre un mínim d'un 25% i un màxim d'un 85%.   
En cas de denegació de la proposta de jornada o calendari, l'Ajuntament haurà de resoldre-la de forma motivada i proposar-ne una de nova. En cas que el personal no accepte aquesta proposta, el tema serà elevat a la Mesa General de Negociació per a la seua resolució final.  
L'Ajuntament haurà de concertar simultàniament la contractació d'un personal interí a temps parcial a fi de substituir la jornada de treball deixada vacant pel treballador que es jubila parcialment. Aquesta plaça haurà de proveir-se a través de les borses de treball existents. En cas de no trobar candidats, la seua selecció es realitzarà a través dels procediments establits en el present acord.  
Al tractar-se d'una contractació a temps parcial, la no-acceptació d'aquest nomenament per part dels membres de les borses de treball no comportarà la pèrdua de drets de pertinença i crides per a futures places.  
Dins dels límits establits, el percentatge de reducció de jornada podrà incrementar-se per períodes anuals, a petició del treballador jubilat parcial i amb la conformitat de l'Ajuntament.   
El reconeixement de la jubilació parcial del treballador que es jubila parcialment no suposarà la pèrdua dels drets adquirits i de l'antiguitat que corresponga.  
CAPÍTOL VII  
Seguretat i salut en el treball  
Article 46. Política preventiva  
La gestió de riscs laborals és un compromís clar i ineludible de la corporació, que manifesta clarament el seu interés a millorar les condicions de treball de tots els empleats. Aquesta política ha de divulgar-se i documentar-se entre tots els empleats de l'Ajuntament, assegurant-se que és compresa i compartida per tots.  
Per a això la corporació es compromet a reconéixer la prevenció de riscs laborals com a part integrant de la gestió que desenvolupe en tots els servicis i activitats, a través del compliment de la legislació vigent i la millora contínua de les condicions de treball.  
Article 47. Definicions en matèria de seguretat i salut  
1. A efectes del que disposa el present capítol, s'entendrà per:  
a) prevenció: el conjunt d'activitats o mesures adoptades o previstes en totes les fases d'activitat de la corporació a fi d'evitar o disminuir els riscs derivats del treball.  
b) risc laboral: possibilitat que el personal patisca un determinat dany derivat del treball. Per a qualificar un risc des del punt de vista de la seua gravetat, es valoraran conjuntament la probabilitat que es produïsca el dany i la serietat d'aquest.  
c) danys derivats del treball: les malalties, patologies o lesions patides amb motiu o ocasió del treball.  
d) risc laboral greu i imminent: aquell que resulte probable racionalment que es materialitze en un futur immediat i puga suposar un dany greu per a la salut del personal. En el cas d'exposició a agents susceptibles de causar danys greus a la salut dels treballadors, es considerarà que hi ha un risc greu o imminent quan siga probable racionalment que es materialitze en un futur immediat una exposició als esmentats agents de què puguen derivar-se danys greus per a la salut, encara que aquests no es manifesten de forma immediata.  
e) processos, activitats, operacions, equips o productes potencialment perillosos: aquells que, en absència de mesures preventives específiques, originen riscs per a la seguretat i la salut dels treballadors que els desenvolupen o els utilitzen.  
f) equip de treball: qualsevol màquina, aparell, instrument o instal·lació utilitzada en el treball.  
g) condició de treball: qualsevol característica d'aquest que puga tindre una influència significativa en la generació de riscs per a la seguretat i la salut del treballador. Queden específicament incloses en aquesta definició:  
· Les característiques generals dels locals, instal·lacions, equips, productes i la resta d'utensilis existents en el centre de treball.  
· La naturalesa dels agents físics, químics o biològics presents en l'ambient de treball i les seues corresponents intensitats, concentracions o nivells de presència.  
· Els procediments per a la utilització dels agents esmentats anteriorment influeixen en la generació dels riscs mencionats.  
· Totes aquelles altres característiques del treball, incloses les relatives a la seua organització i ordenació, que influïsquen en la magnitud dels riscs a què estiga exposat el personal.  
h) equip de protecció individual: qualsevol equip destinat a ser portat o subjectat pel personal perquè el protegisca d'un o diversos riscs que puguen amenaçar la seua seguretat o la seua salut en el treball, així com qualsevol complement o accessori destinat amb aquest fi.  
2. L'Ajuntament escometrà les actuacions oportunes i necessàries per a impulsar la preceptiva estructura organitzativa municipal en matèria de prevenció de riscs laborals.  
La corporació i en la seua representació l'alcalde president corresponent, ha de crear una cultura preventiva que assegure la provisió dels recursos materials i humans necessaris per a garantir el desenvolupament, funcionament i manteniment del sistema de gestió, així com per a aconseguir la política i els objectius establits en la LPRL, integrant la prevenció com un element més de l'organització.  
Article 48. Activitats tòxiques, penoses i perilloses  
Es procurarà resoldre per mitjà de la implantació de les necessàries mesures de seguretat i higiene, les condicions de penositat, toxicitat o perillositat.  
Tòxiques. Es classificaran com a tòxiques les activitats que donen lloc a despreniment o evacuació de productes que resulten perjudicials per a la salut humana.  
Penoses. Seran així qualificades les activitats que constituïsquen una molèstia pels sorolls, vibracions, fums, gasos, olors, boires, pols en suspensió i altres substàncies que les acompanyen en el seu exercici, així com aquelles activitats que, com a conseqüència del seu desenvolupament continuat, puguen arribar a produir sobrecàrrega amb risc per a la salut, com el treball permanent en postures incòmodes, alçament continuat de pesos i moviments forçats.  
Perilloses. Es consideren perilloses les activitats susceptibles de produir una lesió física immediata, així com les que tinguen com a objecte manipular o emmagatzemar productes susceptibles d'originar riscs greus per explosions, combustibles, radiacions i altres d'anàloga importància per a les persones o béns.  
Article 49. Comité de Seguretat i Salut  
El Comité de Seguretat i Salut és l'òrgan únic, paritari i col·legiat de participació destinat a la consulta regular i periòdica de les actuacions de l'Ajuntament en matèria de prevenció de riscs. Atés que els empleats municipals tenen dret a una protecció eficaç de la seua integritat física i la seua salut en el treball i que la corporació té el deure de promoure, formular i aplicar una adequada política de prevenció de riscs. No obstant això, caldrà ajustar-se al que disposen els reglaments específics legislats per a activitats concretes. També podrà constituir-se en àmbits específics de la corporació, quan per la seua situació o circumstància ho acorden la corporació i els representants dels empleats municipals.  
Article 50. Composició del Comité de Seguretat i Salut  
Els delegats de prevenció són els representants dels treballadors amb funcions específiques en matèria de prevenció de riscs en el treball.  
La designació dels delegats de prevenció haurà de realitzar-se per la Junta de Personal i pel Comité d'Empresa. El temps utilitzat per als delegats de prevenció per a l'exercici de les funcions previstes en l'artìcle 36 de Llei de Prevenció de Riscs Laborals, serà considerat com d'exercici de funcions de representació, a efectes d'utilització del crèdit d'hores mensuals retribuïdes previst en la seua normativa jurídica.  
Es constituirà un Comité de Seguretat i Salut en l'Ajuntament de Paterna. Estarà format per 3 delegats de prevenció, com a representants dels treballadors, i d'altra banda el mateix nombre de representants per part de la corporació.  
En les reunions del Comité de Seguretat i Salut participaran, amb veu però sense vot, els delegats sindicals i els responsables tècnics de la prevenció en l'Ajuntament de Paterna que no estiguen inclosos en la composició a què es refereix el paràgraf anterior. En les mateixes condicions podran participar treballadors de l'Ajuntament que compten amb una especial qualificació o informació respecte de concretes qüestions que es debaten en aquest òrgan i tècnics en prevenció aliens a l'Ajuntament, sempre que així ho sol·licite alguna de les representacions en el Comité.  
Article 51. Competències dels delegats de prevenció  
Són competències dels delegatss de prevenció:  
a) Col·laborar amb la corporació en la millora de l'acció preventiva.  
b) Promoure i fomentar la cooperació del personal en l'execució de la normativa sobre prevenció de riscs laborals.  
c) Ser consultats per la corporació, amb caràcter previ a la seua execució, sobre les decisions a què es refereix l'article 33 de la Llei de Prevenció de Riscs Laborals.  
d) Exercir una labor de vigilància i control sobre el compliment de la normativa de prevenció de riscs laborals.  
En l'exercici de les dites competències els delegats de prevenció disposaran de les facultats següents:  
a) Acompanyar el personal tècnic en les avaluacions de caràcter preventiu del medi ambient de treball, així com en els termes prevists en l'article 40 de la Llei de Prevenció de Riscs Laborals, a la Inspecció de Treball i Seguretat Social en les visites i verificacions que es realitzen en els centres de treball per a comprovar el compliment de la normativa sobre prevenció de riscs laborals, podent formular davant d'ells les observacions que estimen oportunes.  
b) Tindre accés a la informació i documentació relativa a les condicions de treball que siguen necessàries per a l'exercici de les seues funcions i, en particular, a la prevista en els articles 18 i 23 de la Llei de Prevenció de Riscs Laborals. Quan la informació estiga subjecta a les limitacions ressenyades, només podrà ser subministrada de manera que es garantisca el respecte de la confidencialitat.  
c) Ser informats per l'Ajuntament sobre els danys produïts en la salut dels treballadors una vegada que aquell n'haguera tingut coneixement, podent presentar-se, encara que siga fora de la seua jornada laboral, en el lloc dels fets per a conéixer les circumstàncies d'aquests.  
d) Rebre de l'Ajuntament les informacions obtingudes per aquest procedents de les persones o òrgans encarregats de les activitats de protecció i prevenció en l'Ajuntament de Paterna, així com dels organismes competents per a la seguretat i la salut dels treballadors, sense perjuí del que disposa l'article 40 de la mencionada Llei de Prevenció de Riscs Laborals en matèria de col·laboració amb la Inspecció de Treball i Seguretat Social.  
e) Realitzar visites als llocs de treball per a exercir una labor de vigilància i control de l'estat de les condicions de treball, podent, amb aquest fi, accedir a qualsevol zona d'estos i comunicar-se durant les jornades amb el personal, de manera que no s'altere el normal desenvolupament del procés productiu.  
f) Demanar de l'Ajuntament l'adopció de mesures de caràcter preventiu i per a la millora dels nivells de protecció de la seguretat i la salut dels treballadors. Amb aquest fi podran efectuar propostes a l'Ajuntament, així com al Comité de Seguretat i Salut per a la seua discussió en aquest.  
g) Proposar a l'òrgan de representació del personal l'adopció d'acords de paralització d'activitats a què es refereix l'apartat 3 de la Llei de Prevenció de Riscs Laborals.  
L'Ajuntament haurà de proporcionar als delegats de prevenció els mitjans i la formació en matèria preventiva que resulten necessaris per a l'organització de les seues funcions.  
La formació s'haurà de facilitar per l'Ajuntament pels seus propis mitjans o per mitjà de concert amb organismes o entitats especialitzades en la matèria i haurà d'adaptar-se a l'evolució dels riscs i l'aparició d'altres de nous, repetint-ho periòdicament si fóra necessari.  
El temps dedicat a la formació serà considerat com a temps de treball a tots els efectes i el seu cost no podrà recaure en cap cas sobre els delegats de prevenció.  
Article 52. Convocatòria i reunions del Comité de Seguretat i Salut  
El Comité de Seguretat i Salut es reunirà trimestralment i sempre que ho sol·licite alguna de les representacions en aquest. El Comité adoptarà les seues pròpies normes de funcionament.  
Excepte assumpte considerat molt greu per la seua urgència, la convocatòria s'efectuarà, com a mínim amb 48 hores d'antelació, i s'inclourà l'orde del dia. Els acords seran vinculants per al conjunt del Comité i es prendran per majoria. De cada reunió s'alçarà acta.  
A títol informatiu, podrà assistir a les reunions, a petició de qualsevol de les parts, el personal que per la seua funció específica puguen informar d'algun assumpte a tractar i siguen convocats per a això.  
El Comité estarà assistit pel personal tècnic i especialista que necessite cada àrea en relació amb l'entitat, característiques i l'objecte dels informes, treballs i estudis que hagen de realitzar.  
Quan el Comité convoque el personal tècnic especialista per a assistir a reunions o realitzar treballs que isquen fora del normal desenvolupament del seu treball, necessitarà l'oportú avís a la direcció a les ordes de la qual es trobe el dit personal.  
Article 53. Competències i facultats del Comité de Seguretat i Salut  
El Comité de Seguretat i Salut tindrà les competències següents:  
a) Participar en l'elaboració, posada en pràctica i avaluació dels plans i programes de prevenció de riscs en la corporació.  
b) Promoure iniciatives sobre mètodes i procediments per a l'efectiva prevenció dels riscs, proposant a la corporació la millora de les condicions amb la correcció de les deficiències existents.  
En l'exercici de les seues competències, el Comité de Seguretat i Salut disposarà de les facultats que s'indiuquen en l'apartat 2 de l'article 39 de la Llei de Prevenció de Riscs Laborals.  
Article 54. Pla de Drogodependències i Alcoholisme  
El Comité de Seguretat i Salut realitzarà un pla de prevenció contra les drogodependències. Les accions del pla estaran orientades cap a la consecució de l'objectiu de salut i desenvoluparà amb la cooperació i participació de totes les parts implicades: corporació, sindicats, empleats municipals i organismes oficials.  
Les actuacions que s'establisquen aniran dirigides a reduir les causes i les conseqüències del consum de drogues i alcohol en el medi laboral, per mitjà d'accions preventives, assistencials, reinsertives, participatives, no sancionadores, voluntàries i planificades.   
Preventiva: Es posaran en pràctica mesures educatives, informatives i formatives que motiven la reducció i l'ús inadequat de drogues i promocions d'hàbits saludables. Així mateix, es potenciarà la modificació de factors de risc i la millora de les condicions de treball.   
Assistencial i voluntària: Es facilitarà el tractament a aquells treballadors que ho sol·liciten voluntàriament. A aquest efecte, es realitzaran i s'aplicaran programes d'assistència específics pels servicis de prevenció.  
Reinsertiva: L'objectiu fonamental de tota acció és tornar la salut al subjecte i facilitar la reincorporació del treballador o treballadora al seu lloc de treball.  
No sancionadora: El fet que un treballador o treballadora decidisca acollir-se a un programa de tractament de deshabituació, comportarà la concessió d'una excedència extraordinària especial, sense necessitat d'acreditar cap antiguitat ni el caràcter indefinit del contracte i se li assegurarà la seua reincorporació immediata al seu lloc de treball al terme del tractament, sense perjuí de les sancions que pogueren derivar-se d'altres faltes disciplinàries.  
Participativa: Tota iniciativa empresarial relacionada amb la salut laboral i/o drogodependències serà consultada, amb caràcter previ, als representants dels treballadors o, si no n'hi ha, als treballadors.  
El Comité de Seguretat i Salut Laboral concretarà les mesures ací exposades en un programa d'actuació que s'aplicarà amb efectes des de l'endemà de l'aprovació formal de tal programa.  
Article 55. Pla d'Igualtat de l'Ajuntament   
1. L'Ajuntament està obligat a respectar la igualtat de tracte i d'oportunitats en l'àmbit laboral i, amb aquesta finalitat, hauran d'adoptar mesures dirigides a evitar qualsevol tipus de discriminació laboral entre dones i hòmens.  
2. Sense perjuí del que disposa l'apartat anterior, l'Ajuntament es compromet a elaborar en el termini de sis mesos des de l'aprovació del present acord i aplicar un pla d'igualtat.  
Article 56. Protecció de la dignitat de la dona i l'home en el treball   
   
De conformitat amb la recomanació i el codi de conducta relatiu a la protecció de la dignitat de la dona i l'home en el treball de 27 de novembre de 1991, núm. 92/131 de la Unió Europea, la corporació es compromet amb els sindicats a actuar enfront de l'assetjament sexual i laboral a nivell preventiu, publicant una declaració sobre aquest tipus de comportaments en el centre de treball i establint un procediment per a la presentació de queixes, que garantisca la immunitat de la víctima i la informació dels drets de les treballadores i treballadors.   
El personal al servici de l'Ajuntament té dret al respecte de la seua intimitat i a la consideració deguda a la seua dignitat, compresa la protecció enfront d'ofenses verbals o físiques de naturalesa sexual i/o laboral.  
Les ofenses verbals o físiques de naturalesa sexual, la pressió i l'assetjament sexual en el treball, per part de companys o superiors, tindran la consideració de falta i es tipificarà d'acord amb el que disposa la normativa vigent i aplicable a cada cas.  
Article 57. Pla de Compres  
Quan la corporació seleccione un proveïdor d'equips de treball o materials nous, aquesta ho notificarà al Comité de Seguretat i Salut, per a determinar o comprovar si el subministrament s'ajusta o no al Pla de Prevenció establit.  
La corporació destinarà una quantitat anual del seu pressupost per a poder efectuar inversions en matèria de seguretat i salut que serà distribuït pel Comité de Salut i Seguretat, d'acord amb les seues prioritats. Les dites quantitats no podran ser inferior a 300.000 euros a l'any.  
Article 58. Uniformitat indumentària de treball   
La corporació dotarà el personal de la roba adequada per a l'exercici de les seues funcions, sempre que per raó del seu treball la necessite. L'empleat públic estarà obligat a utilitzar-la durant la seua jornada de treball.  
La roba de treball o uniformitat estarà subjecta a la millor idoneïtat al lloc de treball, tenint en compte les condicions de seguretat que el lloc requerisca.  
La roba de treball d'estiu s'entregarà entre els mesos de març i abril i la d'hivern s'entregarà entre els mesos de setembre i octubre.  
La periodicitat, quantitat i qualitat de la roba de treball es regularà per un reglament, resolució, circular o instrucció, que serà negociat en el Comité de Salut i Seguretat en el Treball.  
La uniformitat de la policia local s'adequarà al que estableix l'orde del conseller d'Administració Pública, que desplega el Decret 114/2005, de 17 de juny, del Consell de la Generalitat Valenciana regulador del sistema d'homogeneïtzació i homologació de la uniformitat de la policia local de la Comunitat Valenciana (Diari Oficial de Generalitat Valenciana número 5035, de 24.06.2005) i la resta de disposicions posteriors que es dicten.  
Article 59. Vigilància de la salut  
S'efectuarà, a més de l'obligatori reconeixement mèdic d'ingrés, un reconeixement mèdic voluntari cada any a tots els empleats municipals, el resultat del qual s'haurà de comunicar als interessats. En tot cas, tal reconeixement tindrà en compte fonamentalment les característiques del lloc de treball.  
Article 60. Protecció a la maternitat  
De conformitat amb el que disposa l'article 26 de Llei de Prevenció de Riscs Laborals durant l'embaràs, quan existisca risc per a la salut de la mare o del fetus, i sempre prèvia prescripció facultativa, es tindrà dret al canvi de lloc de treball mentre dure aquell, sense que existisca minva en la percepció de les seues retribucions. Així mateix, les treballadores tindran dret a l'adaptació de les condicions de treball inclòs el canvi de la jornada nocturna a la diürna i al canvi del torn de treball, acompanyant a la sol·licitud la recomanació mèdica, quan aquests suposen un risc per a l'embarassada, el fetus, la mare o el xiquet/a durant el període de lactància.  
El que es disposa anteriorment, serà també d'aplicació durant el període de lactància natural, si les condicions de treball pogueren influir negativament en la salut de la mare o del fill, i ho certificara el metge que, en el règim de seguretat social aplicable, assistisca facultativament a la treballadora.  
En el cas d'existir baixa laboral d'embaràs per risc, l'administració complementarà les retribucions fins al cent per cent d'aquestes.   
Article 61. Protecció de les víctimes de violència de gènere  
El treballador víctima de violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitze en l'Ajuntament.  
Es crearà una comissió de garantia que estarà formada pels representants legals dels treballadors i el mateix nombre de membres en representació de l'Ajuntament.  
Als membres d'aquesta comissió se'ls exigirà especialment el seu deure de confidencialitat i sigil.  
L'anteriorment previst no enerva les accions legals que pogueren correspondre-li a la víctima.   
CAPÍTOL VIII  
Relacions corporació-sindicats  
Article 62. Garanties sindicals  
1. Els delegats, com a representants legals de tots els empleats públics, tindran les següents garanties i facultats:  
a) L'accés i lliure circulació per les dependències de la seua unitat electoral, sense que s'entorpisca el funcionament normal de les corresponents unitats administratives, dins dels horaris habituals de treball i a excepció de les zones que es reserven de conformitat amb el que disposa la legislació vigent.  
b) La distribució lliure de les publicacions que es referisquen a qüestions professionals i sindicals.  
c) L'audiència en els expedients disciplinaris a què pogueren ser sotmesos els seus membres durant el temps del seu mandat i durant l'any immediatament posterior, sense perjuí de l'audiència a l'interessat regulada en el procediment sancionador.  
d) No ser traslladats ni sancionats per causes relacionades amb l'exercici del seu mandat representatiu, ni durant la vigència d'aquest, ni l'any següent a la seua extinció, exceptuant l'extinció que tinga lloc per revocació o dimissió.  
e) Quan calga realitzar-se un trasllat o canvi de torn per necessitats del servici, que afecte un delegat sindical, aquest, salvada la seua voluntarietat, serà l'últim a ser traslladat o canviat de torn.  
f) Expressar individualment o col·legiadament, amb llibertat, les seues opinions en les matèries concernents a l'esfera de la seua representació, podent publicar i distribuir, sense pertorbar el normal desenvolupament del treball, les comunicacions d'interés professional, laboral sindical o social, comunicant-ho en aquest cas a la corporació.  
g) No podran ser objecte de discriminació la seua formació, promoció econòmica o professional en raó, precisament, de l'exercici de la seua representació, del seu mandat ni dins de l'any següent a l'expiració del mandat. Així mateix no se'ls podrà sancionar, despatxar, o traslladar durant l'exercici de les seues funcions ni durant l'any següent al seu cessament, com a conseqüència de la seua activitat sindical.  
h) Disposarà cada membre del crèdit mensual previst en la normativa sindical vigent, sense disminució de les seues retribucions per a l'exercici de les seues funcions de representació.  
2. Prèvia comunicació a la corporació les seccions sindicals podran acomodar-se el total de les hores, per cada un dels distints membres de les seccions sindicals en un o diversos components, sense sobrepassar el màxim total i podran quedar rellevats del treball sense perjuí de les seues retribucions.  
3. Els representants de les seccions sindicals que siguen designats per a la negociació de l'acord disposaran durant el període de temps que duren les negociacions, d'un permís retribuït per a l'adequat exercici de la seua labor negociadora. A aquests efectes la Regidoria de Personal, prèviament a l'inici de les negociacions, informaran a les direccions de servici de la condició de representant de l'empleat públic afectat i la data d'inici de les negociacions.  
4. La corporació facilitarà als delegats de personal els locals i mitjans materials que s'estimen necessaris per al degut compliment de les seues funcions.  
En el cas de disposar de mitjans informàtics, la corporació facilitarà l'ús d'aquests a les seccions sindicals, dotant-los d'ordinadors, programes i ús intern i extern del correu electrònic, a més de donar-los espai per a disposar de la seua pròpia pàgina web.  
En els centres de treball es disposarà de taulers d'anuncis sindicals de dimensions suficients i espais visibles. La seua posada en pràctica serà duta a terme pels responsables de cada dependència d'acord amb els representants dels treballadors, sense que puguen utilitzar-se espais diferents de l'objecte de mantindre l'orde dels centres de treball.  
Article 63. Assemblea de centres  
1. Els requisits formals per a poder realitzar reunions o assemblees de centres seran les següents:  
a) Formular la petició amb una antelació de 2 dies hàbils.  
b) Assenyalar l'hora i el lloc de celebració.  
c) Remetre l'orde del dia.  
d) Dades dels firmants que estiguen legitimats per a convocar la reunió o assemblea.  
e) Si en el termini de 24 hores anteriors a la data de la celebració de la reunió, la presidència de la corporació o el seu delegat no hi formula objeccions, podrà celebrar-se sense un altre requisit posterior. En tot cas, la celebració de la reunió no perjudicarà la prestació dels servicis de la corporació.  
2. Quan les reunions hagen de tindre lloc dins de la jornada de treball, a més dels requisits mencionats en el punt anterior, la sol·licitud haurà de complir les condicions següents:  
a) Que siga convocada la totalitat del col·lectiu afectat.  
b) Que el total de les reunions que se celebren no superen les 36 hores anuals. Dins d'aquestes 36 hores podran celebrar-se assemblees denominades urgents. Ningú podrà superar aquestes 36 hores per a assistència a assemblees.  
3. Podran celebrar-se assemblees denominades urgents, per divergències greus en negociacions amb la corporació o a la vista de qualsevol esdeveniment important que afecte la totalitat dels treballadors o col·lectius específics amb un preavís de 24 hores.  
4. Tenen legitimació per a convocar una reunió o assemblea:  
a) Els delegats de les seccions sindicals.  
b) Els representants de la representació sindical, l'àmbit dels quals comprén el col·lectiu convocat.  
c) Qualsevol grup o col·lectiu de personal de la corporació sempre que el seu nombre no siga inferior al 40% del col·lectiu afectat.  
Article 64. Seccions sindicals  
Les seccions sindicals dels sindicats més representatius, constituïdes en la corporació, podran, cada una d'elles, designar un delegat sindical amb les mateixes garanties i drets que les reconegudes als delegats de Personal, disposant del mateix crèdit horari mensual que l'establit per als representants sindicals.  
Els delegats de personal, delegats sindicals i afiliats elegits per a això, disposaran de permís retribuït per a l'assistència a congressos, cursos i jornades de formació organitzades per les centrals sindicals, amb l'autorització prèvia de l'òrgan competent en matèria de personal.  
Article 65. Mitjans de les seccions sindicals  
Els sindicats amb representació en la corporació, i que legalment hagen constituït la seua secció sindical, disposaran de locals i mitjans materials per al normal desenvolupament de la seua comesa. Mentre se'ls dota de mitjans (telèfon, ordinador, fotocopiadora, xicotet material d'oficina, etc..), mentrestant seran autoritzats per a la utilització dels de la corporació.  
Els sindicats presents en la Mesa General de Negociació, rebran a més una subvenció anual de 800 euros per secció sindical per a despeses relacionades amb l'exercici de les seues funcions, que hauran de ser justificades de forma reglamentària.  
Article 66. Dret a la vaga  
Es reconeix el dret a la vaga d'acord amb el que estableix la legislació vigent, fent especial referència a l'article 28.2 de la Constitució espanyola.  
Els requisits per a l'exercici del citat dret són els següents:  
a) 10 dies naturals de preavís de vaga.  
b) La corporació i el Comité de Vaga negociaran els servicis mínims que hauran de funcionar durant la vaga.  
Article 67. Règim interior  
La Mesa General de Negociació negociarà, prèviament a la seua aprovació per l'òrgan competent, els projectes d'aquells reglaments interns que puga necessitar qualsevol servei d'aquest ajuntament.  
Article 68. Drets dels afiliats  
1. Els treballadors tindran dret, si així ho sol·liciten, que se'ls descompte de la seua nòmina l'import de la quota sindical del sindicat a què estiguen afiliats, al qual se li remetrà un llistat mensual amb les retencions efectuades.  
2. En el supòsit d'incoació d'expedient disciplinari, a donar audiència en aquest als seus representants sindicals.  
Article 69. Drets de reunió  
La corporació facilitarà el dret de reunió dels funcionaris. A aquest efecte, i conforme a la normativa jurídica vigent, podran concedir-se autoritzacions fins a un màxim de 36 hores anuals, i d'aquestes, 18 correspondran a les seccions sindicals i la resta als delegats o juntes de personal constituïts, els quals garantiran tant l'orde degut en aquestes com que els servicis d'atenció al públic i custòdia no queden desatesos.   
Les convocatòries d'assemblea es notificaran amb una antelació mínima de 72 hores; si abans de la celebració de la reunió, l'autoritat administrativa competent no hi formula objeccions mitjançant una resolució motivada, podrà celebrar-se sense un altre requisit posterior.  
Per regla general, les reunions en el centre de treball s'autoritzaran fora de les hores de treball, excepte acord entre l'òrgan competent en matèria de personal i els qui estiguen legitimats per a convocar les reunions.  
Disposicions addicionals  
Disposició addicional primera  
S'elaborarà, desenvoluparà i aplicarà un Pla d'Igualtat d'Oportunitats a favor de les empleades públiques, que incloga programes d'accions positives dirigides a una efectiva diversificació de l'ocupació i promoció de les dones en l'administració local.  
Disposició addicional segona  
Segons el que disposa l'article 142 del Decret 781/86, les adequacions sobre jornada, calendari, permís i llicències, pel desplegament del Decret 175/06 del Govern Valencià, s'aplicaran al personal de la corporació. Així mateix totes les ordes i instruccions que desplegen el dit decret seran considerades com a normes complementàries d'aquest acord conveni.  
Disposició addicional tercera  
Si bé les parts consideren que els servicis s'han de prestar directament per la corporació municipal, en cas que es presten per mitjà de la fórmula de gestió indirecta, s'establiran en els plecs de condicions tècniques la contractació amb empreses que complisquen la normativa en matèria d'integració sociolaboral de persones discapacitades i es tindrà en compte com a criteri d'adjudicació l'existència d'un Pla d'Igualtat d'Oportunitats en les empreses i l'estabilitat en l'ocupació.  
Disposició addicional quarta  
S'estableix el compromís per a les parts firmants de garantir i promoure la igualtat d'oportunitats entre dones i hòmens, i evitar qualsevol discriminació directa o indirecta per raó de sexe, discapacitat, raça, edat, religió, opinió o qualsevol altra condició personal o social, de conformitat amb la legislació vigent, jurisprudència i directives comunitàries.   
Per a fomentar la igualtat d'oportunitats en tots els seus àmbits, s'establiran accions positives i bones pràctiques en l'àmbit de la corporació.  
Disposició addicional cinquena  
En l'àmbit d'aplicació del present acord es tindran en compte, a tots els efectes, els nous models de família (unitats de convivència, monoparentals, parelles de fet, adopcions i acolliments), indicats en la Llei de Parelles de Fet de la Comunitat Valenciana.  
Disposició addicional sisena  
En virtut de l'ampli contingut del present acord i de les obertures que conté l'EBEP, per a una deguda i adequada gestió dels recursos humans, que unida al conjunt de previsions relatives a l'ordenació de l'activitat professional i a l'estructuració de l'ocupació pública, a la planificació i a la gestió integrada de recursos humans, a la possibilitat d'optar per instruments organitzatius diferents de les relacions de llocs, així com d'agrupar de diferent manera els llocs per a ordenar la selecció i mobilitat, i la necessitat crear en l'àmbit preventiu, una cultura preventiva, amb la seua integració en l'organització, que assegure la provisió dels recursos materials i humans necessaris per a garantir el desenvolupament, funcionament i manteniment del sistema de gestió, caldrà de forma necessària i com a prioritat absoluta reforçar el departament de gestió dels recursos humans d'aquesta organització, amb els mitjans tècnics, materials i humans que permeten contribuir a l'èxit d'una moderna gestió de personal.  
Disposició transitòria  
Fins que no es generalitze la implantació dels nous títols universitaris a què es refereix l'article 76 de l'Estatut Bàsic de l'Empleat Públic, per a l'accés a la funció pública en l'Ajuntament de Paterna continuaran sent vàlids els títols universitaris oficials vigents a l'entrada en vigor de l'Estatut.  
Disposicions finals  
Disposició final primera  
En els conflictes que puguen plantejar-se a l'interpretar-se aquest acord, caldrà ajustar-se al que estableix la Llei 7/2007, pel que fa a l'arbitratge.  
Disposició final segona  
El present acord es traslladarà a tots els grups polítics amb representació municipal, direccions de departament, secció, servei o dependència, els quals responen de la seua aplicació en allò que afecte les seues atribucions.  
Disposició final tercera  
Els empleats públics, en el supòsit d'una nova classificació de llocs de treball o d'un nou sistema de carrera professional establits per les lleis de cada administració pública, tindran garantits els drets econòmics aconseguits o reconeguts, sense que en cap cas i per aquests motius puga comportar la disminució de la quantia dels seus drets econòmics i altres complements retributius inherents al seu anterior lloc de treball, siga quina siga la situació administrativa en què es troben.  
Disposició final quarta  
Els annexos que es deriven del present acord en són part integrant i tenen idèntic abast jurídic que els preceptes que conté aquest.  
Disposició derogatòria  
Queden derogats tots els acords, disposicions, decrets i la resta de normes municipals que regulen matèries o qüestions previstes en el present acord i s'oposen a aquest.  
Cosa que fem pública perquè en prengueu coneixement.  
Paterna, 7 d'octubre de 2008.- L'alcalde: Lorenzo Agustí Pons.